text:
Silumamba John Patterson wakalaa mulimo mupati. Impuwo yakumanizya kusimpa akulazyika njanji iizwa ku Uganda kusikila ku Mombasa yakali dumide kapati. Mulimo ookwa John wakali wakuyaka cizabukilo atalaa Mulonga wa Tsavo. Mbwaanga walo wakali muvwimi wakali kukondwa kuvwima banyama bapati, bamusyokwe, John wakali kulangila kutembaulwa kapati eelyo naakali kubeleka kubusena ooko kwakali kujanika banyama musyokwe. Kumwi kalangalanga mumbalaa munzi mupya aawo mpaakaletwa kuti azyookkalile mpawo, kumangolezya aa mwezi wa Miyoba 1898, kunyina ancaakabwene kuti muluvwunavwuna munsimunsi lyamunzi ooyo musyokwe, kwakali cinyama cicenjezu, cicenjede mukubendelela akujaya, kacisobaila mumusinze wakavwuukide atalaa nyika nilyakabbilide zuba kumangolezya.
Mazuba masyoonto kuzwa naakasika, babelesi bakwe bobile bakazimina. Aabo bakali bataanzi buyo akataa banjaanji bakatobela kusweeka kuzwa waawo. Mvwiki zyotatwe kaziindide, John wakafumina kumvwa kubucedo kuti umwi Mweenye Walupatipati, Ungan Singh, wakalumwa munyama wamusyokwe. Akataa masiku bamwi bakabona syuumbwa kanjizya mutwe wakwe mucivwuka cokwa Singh. Wakamumanka munsingo Singh , mpoonya ooyu syuumbwa wakamududumuna akumutola kuyoomulida kulaale musyokwe. John wakanyansamuka cakufwamba akubilila kulibambila kuweza munyama ooyu, nkaambo kufumbwa buyo kuti syuumbwa walabila nyama abulowa bwamuntu, inga kucinyina nanga wakkuta nyama eeyo alimwi inga tacibayoowi pe nababa bantu pe. Nokuba boobo, kufumbwa ncaakasoleka cili coonse kuti ajate syuumbwa ooyo, wakaalilwa kujata munyama ooyo. Kufumbwa ncaakapelenusya kucita, ooyu munyama wakazumanana kuluma akulya banalumi banjaanji katayoowi kujatwa, kayaa kubadudumuna kumwi kabakwiizyanya kuzwa muzivwuka zyabo masiku kuti bakaligwe musyokwe.
Mukuyoowa kwabantu boonse, cakalibonya masimpe kuti lino ooyo taakali munyama omwe buyo wakali kuluma bantu, pele bakali basyuumbwa bobile, kabagwasyana! Mumyaka iili fuka yakatobela, aaba basyuumbwa bobile bakazumanana kuleta ntenda kubantu aabo bakali kuyaka njanji. Mukuya kwaciindi, aaba basyuumbwa bakabaa camba akutalika kuliiba.1 Bamweenye bakatalika kuyoowa kuti aaba basyuumbwa tiibakali banyama ncobeni, pele kuti bakali madaimona. Masimpe, bakalicenjede cakuti bakali kweeleba tooze toonse twakateyedwe akuzwela bantu boonse bakali kubavwima, bakali kupenauka mulukwakwa lusinsinkene oolo lwakayakilidwe mumbalaa bantu kakwiina kulimvwisya kweendeenda akataa masiku; bakali kweeleba kufumbwa nyama njibaateyedwe nokuba nyama yakabikkidwe musamu; eeco ncecakaleta muzeezo wakuti aaba tiibakali banyama bamusyokwe bakacenjede boobo, pele kuti bakali madaimona.2
Kutaanguna, aaba [basyuumbwa] tiibakali kuzwidilila kukwelela kutola musyokwe kuti baluma muntu, pele mukuya kwaciindi, kwakacinyina cakali kunga cabalesya alimwi bakalaa camba cakulangana antenda iili yoonse mukuyandisya buyo kuti balume muntu wakulya. Inzila yakujata bantu yakaba yabucenjezu, bakatalika kubendelela bantu akubajata nobatalibambide, cakuti aabo babelesi bakatalika kuvwiyavwiya kuti aabo tiibakali banyama beni bamusyokwe, pele kuti bakali madaimona aalibonya muciimo cabasyuumbwa. . . . Alimwi bakali kulangikaanga bakalaa maanu aakuzyiba makanze aamuntu woonse, cakuti kufumbwa bantu ncibakasola kucita, nokuba kubayubilila cakulisisa ncobeni kabalindila kujata banyama aabo, aabo banyama bakali kweeleba busena oobo akuyoolumina muntu kubusena bumbi mubusiku oobo. . . kwakacinyina cintu cibakonga nokuba kubazungaanya akubayoosya kuti cibalesye kuluma, pele buyo kulya bantu ncecintu ncibakali kukanza lyoonse. Kufumbwa muntu ngubakapingilila, bakali kumutobelezya kakwiina cibalesya kusikila bamukwempula, nokuba kuti ooyo muntu kali mulukwakwa lusinsinkene ncobeni, kali mucivwuka cijalidwe, naa kakkede mumbalaa mulilo uuyaka. Kudubula ntobolo, kuyobeka, nokuba kwiingwa zisisi, zyoonse eezyo bakali kwiide kuuzya akulibuwabuwa kubee tabakubwene cicitika.3
Aaba basyuumbwa bakabaa camba cakuliiba cakuti bakali kuluma akutalika kulya muntu, munsaa bantu kabalangilizya. Eeyi ntenda yakazumanana kusikila mumwezi wa Nalupale eelyo mulimo wakuyaka njanji niwakayimwa kwa mvwiki zyotatwe.
Umwi muvwimi wabanyama bapati bamusyokwe ooyo wakapedwe mulimo wakuti ajaye basyuumbwa, awalo wakajayigwa akuligwa abanyama aabo batakacili kuyoowa bantu. Kumamanino, awalo naakati lumwe syuumbwa lwakwe, John Patterson wakajaya syuumbwa mutaanzi ooyo wakali kuluma akulya bantu. “Bulumbu bwakujaya munyama wamusyokwe bwakamukkomanisya ncobeni; ooyo syuumbwa wakali mulamfu kuzwa kumpemo kusikila kumucila kupima amatende aali fuka amayinci lusele, wakali kwiimikila bulamfu kupima matende otatwe amayinci aali fuka, alimwi wakatola banalumi bali lusele kumutembaizya syuumbwa ooyo wakali kulya bantu, eelyo nibakamudumbaizya kutola kulukwakwa nkobakali kukkala.."4 Mvwiki zisyoonto nizyakainda, wakajayigwa syuumbwa wabili. “Ooyo wakali mulamfu kupima matende aali cisambomwe kuzwa kumpemo kusikila kumucila, akwiimikila matende otatwe amayinci aali kkumi alimwi."5 Mbombubo bwakamana ntenda yakuluma bantu munzila yabujayi akataa masiku eeyo yakatola bantu batalezyi kusikila makumi otatwe abosanwe.6
Pele kucili cintu acimwi ciyoosya cakuti inga yebo cakwiimikizya masusu atalaa mutwe wako. Kuli cintu cimwi cifundusya mpeyo acikanda, cilaa nguzu, cilicenjede alimwi cilisofweede, kacikubendelela munjeleela yameso aako. Webo tokonzyi kucibona kufumbwa nosola kucenka kulubazu lwaco, pele lyoonse ulimvwide aanga eeco cintu nkocili munsimunsi lyako; kuti wacizwezya muliso lyako mpoonya wasola kulangisya, kunyina ncokonzya kubona: inga wiide kucizwezya buyo, kubee ndibbalabala, pele yebo ulimvwide kuti uli munsaa ntenda, amoyowoonse inga waduuntisya. Mbombubo oobo mbubakalimvwide aabo balombwana bakali kusimpa njanji eelyo nibakaswayigwa basyuumbwa baluma bantu ku Tsavo. Muntu inga weezyeezya buyo bukandu, kubimba akuyoowa kwakabanjide akuduunta mumyoyo yabo, kumwi kabalibilikide kuti inga kabayoolumwa cinyama cisofweede ciyaa kubolyonga sokwe munsimunsi lyabo; kacicenjede, kumwi kaciyaa kubendelela kuti cilume muntu akumukwamauna akumulya.
Pele mukufwiinsya makani, atuyungize tusimpe tumwi aawa. Atwaambe kuti Silumamba Patterson, naakaziminidwe cakucita, naakatalika kuweza banyama balya bantu aabo kuti akwabilile babelesi bakwe, wakatumina mulomo kumuntu umwi wakazyibwe kuvwuba basyuumbwa: aabo basyuumbwa mbaakavwubide muntu ooyo bakali kukonzya kuweza akujaya basyuumbwanyina. Atwaambe kuti Patterson wakakombelezya muntu ooyo kuti alete basyuumbwa bakwe bavwubidwe mulubuwa oomo Patterson mwaakali kukkala ababelesi bakwe. Kutaanguna babelesi bakwe nibakalibilika akweeleba mumbalaa banyama aabo nokuba kuti balivwubidwe, mpoonya mukuya kwa ciindi, nibakakkazyika moyo yabo kubona banyama aabo mbubakali babombe alimwi ambubakali kuyandisya kuba munsaa bantu, mbweenya mbuli banyama bamwi bavwubwa mbobabede. Nkabela babelesi nibakatalika kuswena munsimunsi akubaa cilongwe abanyama aabo: kubakwezyakwezya akubabuwabuwa, kubapa tufuwafuwa twakulya, akuzumina kuti aaba basyuumbwa bakalaa mulimo mupati mubuumi bwabantu boonse. Pele aabo basyuumbwa babombe bakavwubide tiibakazwidilila kuweza akujata basyuumbwanyina aabo bakali kuluma bantu, nkabela kwakalangika aanga bakali kwiide kubayoosya akubatanda buyo kuti batasiki munsi lyalubuwa.
Nokuba boobo, kakwiindide buyo mvwiki zyongaye kakuumwine alimwi kakunyina cicitika, basyuumbwa bakaluma muntu alimwi, bakainduluka ciindi cabili acatatu; lyoonse bakalicenjede kuleya akuzelauka kufumbwa kooze kakateyedwe mutuzilazila oomo mubakali kweetezya kuzyooluma bantu. Limwi eeco nicakaindizya kuya kumbele, bantu bakasinsimuka akujula meso, akutalika kulangisya; mpoonya bakabona kuti mbaasyuumbwa aabo babombe bakavwubidwe, mbibakalaa mulandu wakujazya bantu aabo bakali kulumwa. Kwiinda kuti bakwabilile bantu kuntenda yakulumwa, balo bakali koongelezya ntenda iiluma bantu kuti isike mulubuwa mwini.
Ino mpaaciindi cili aawo babelesi nibakali muntenda ncobeni? Hena ndileelyo nibakatungumene, kabafundilide kuyoowa alimwi kabayubide muzivwuka zyabo, akukankama mulukwakwa oomo mubakalijalila kuyoowa kulumwa basyuumbwa bakali kweendeenda mulubuwa kuyandaula muntu wakuluma? Naa ndileelyo nibakanjizya basyuumbwa babombe akati kalubuwa lwabo, akubatambula kuti tabakwe kampenda, akubabuwabuwa akubasanina, kabatakubwene ciindi coonse eeco kuti aabo mbabasyuumbwa beni bakali kuluma akulya bantu mbibakali kusobanya boobo? Ooku takuli buyo kulengelezya kaambo nobantu. Pele ncecintu cakacitika kale akati kesu mubuumi buno mbotukkede, alimwi cakasakana kale cakuti kunyina muntu uukonzya kuzyiba nkociyakweelela, nokuba muntu wakabala ncobeni kuzyiba cintu eeco coonse pe.
Basyuumbwa baku Bbabbuloni aabo baduntaila akataa bana Kristu, mbaasyuumbwa babutambo ba kukomba mu Nsondo. Bantu bakomba Mujibelo, mumizeezo yabo bayeeya kuti kukomba mubuzuba bwaciloba bwamvwiki yamazubaano, ncecintu cakulitondezya lusyomo lwabo antangalala; pele kuli ntenda mukusyoma kuti kufumbwa muntu, poopo nokuba muntu muna masi, ulaa nguzu zyakucinca mulawo wabulemu wa Kujulu ookwa Eloah wakasimpe. Ncintu ceelede kuti eeyo ntenda iili mulweeno oolu, iletwe antangalala. Nokuba boobo, kucili ntenda mpati itaambiki. Eeyo nintenda yiinda ntenda zyoonse, iinyanyaazya masusu akutilimuna muntu nkaambo tiibwenwe kuti nintenda pe. Ilisisidwe antangalala kumbelaa meso aabantu. Aabo “basyuumbwa babombe bavwubidwe” bakatambulwa akuzuminwa akataa banamaleya, mbuzuba bwa Mujibelo kuti nje nsabata yabuzuba bwa ciloba; aawo mpaali moyo wamaseseke aaku Bbabbuloni woonse.
Mbweenya mbuli babelesi aabo bakali kubamba njanji iizwa ku Uganda kusikila ku Mombasa mukaano nkotwapa kale, aabo bakalutide kuvwima basyuumbwa bakali anze lya lukwakwa lwabo, kakuli ciindi coonse bakali kuwentuzya akwiimpya kulangisya basyuumbwa babombe bakavwubidwe aabo bakakkede mulubuwa lwabo, leza wa Mujibelo awalo ulisisidwe ncobeni munzila njeenya. Eelyo Nimrod/Saturn naakajayigwa nkaambo kakukomba mituni, eeco cintu cakagambya bantu boonse bakali kumulumbaizya akumutembaula nkaambo kabuzangi bwakwe bwakuzangila julu. Kuti nkalakata yamulombwana mbuli yooyo inga wajayigwa, munzila yalunya boobo, eeco cakapa kuti kukomba mituni kusiswe kuzwa antangalala.7
Lino Shemu wakali njilaukide mizeezo yabantu cakuti bakatalika kutobela mukonzyanyo wakwe uutondwa wa Kuzanga kupati akuzangila Julu, aboobo eelyo zibeela zyamubili wakwe nizyakatuminwa muminzi kuli basimabbuku, ooko mpuwo yakwe nkuyakazwidilide kapati, inga muciindi eeco nikwaalibonya kuti aayo malweza aakukomba mituni kuti naakacili kuyandika kuya kumbele, akeelede kucitwa cakusisikizya nkaambo kacisubulo cakukosoolwa mubili muzibeelabeela mbuli bwaacitwa Shemu. Bukandu bwakujaigwa munzila iili boobo, mbuli mbwaakajaigwa naba Nimurodi ooyo wakalaa nguzu ncobeni, eeco cakapa kuti, kwaciindi cili mbocibede, bantu boonse bayoowe akusisikizya loko kufumbwa cijatikizya mituni. Aboobo, muuziindi eezi nikwakatalikwa, . . . ciyanza ca "Maseseke," eeco, cakalaa munzi waco uucigaminina mubulelo bwa Bbabbuloni; eeco ciyanza cakayambukila akumwaikila atalaa nyika yoonse. Mu Maseseke aayo, kwakaanzwa caando cakubbama mulomo acikonkezyo, alimwi kababelesya zilengwa zyamasalamuzi aamazyalane, bantu bakasolwedwa asyoontosyoonto kuya kumituni eeyo yakamwaidwe kucitwa antangalala, kusikila limwi bakatalika akuyungizya zintu zipya kumituni eezyo zyakaindizya kusampaula akusisikizya kwiinda kaindi.8
Bongaye buyo baluleme aabo bakaceede muciindi eeco, tiibakali kukonzya kwiimika mulwi wabuzangi wakatobela waawo. Kujaya Nimurodi kwakazimaanya buyo kukomba mituni antangalala kusikila, mbucikalibonyela buyo ciindi cibotu citaanzi cakutalika alimwi, oobo bupaizi bwakavwukkuka alimwi mbuli zambangulwe lyameenda, kabulaa nguzu ampuwo kapati, akusofwaazya kufumbwa ciyanza camukowa wabantu mubwakanjilauka akujana bantu babukkomanina.
Bana Kristu bataanzi bakasweekelwa buumi busalala bwakulizula eelyo nibaatambula kukomba mituni akubusanganya ku buna Kristu. Oobu bukristu bwaku Bbabbuloni, bujisi Saturn kasisidwe mukati muli mbubo, bwakayungizya kusumpulwa atalaa misyobo yoonse yakukomba mituni, mumusela wane eelyo munzi mupati wa Bulelo bwa Loma niwakalonzyelwa kuzwa ku Loma akuya ku Constantinople.
Mafumina ncobeni, bamabbishopo baku Loma bakalitondezya muya wakuliyanda akubaa bumpelenge, pele, mumisela yotatwe yakataanguna kwiinda, bakali kutaminina buyo kuti nguzu zyabo zyizwa kumusololi wabo mupati, ooyo wakali mumunzi mupati wanyika ya Loma yoonse. Pele eelyo munzi mupati ooyo niwakalonzyegwa kuya Kujwe, alimwi munzi wa Constantinople niwakalibonya kuti inga wabaa mpuwo kwiinda munzi wa Loma, kwakayandaulwa kaambo akamwi kakuzumanana kupeda bulemu kuli Bbishopo waku Loma. Aboobo aako kaambo kakajanwa mu mwaka wa 378, eelyo Poopo naakakona cijuzyo eeco cakali kwiiminina mituni yobile yakali kwiinda kubaa mpuwo mumunzi wa Loma aciindi eeco. Janus wakalaa cijuzyo mumatansyi aakwe,9 alakwe Cybele wakalaa cijuzyo;10 nkabela eezi nzyezijuzyo zyobile Poopo nzyalisamika atalaa maboko aazikobela zyakwe kuti nzitondezyo zyanguzu zyabupaizi.11
Eeyo yakali nzila yabucenjezu. Kwiinda mukulitondezya kwakwe kubantu bakomba mituni kuti walo wakali kwiiminina Janus a Cybele, aboobo kuti wakaleelede kukona “zijuzyo,” zyabaleza bobile aabo, poopo mpoonya aawo nkulijanina busena bwakubaa nguzu akataa bakomba mituni. Kuzwa waawo, ntaamu yakatobela yakali buyo yakumvwanya bana Kristu akubasyomezya kuti walo ngowakeelede ncobeni kukkala acuuno kutobela Petulo mwaapositolo akuti walo wakalijisi kale “zijuzyo” zyokwa Petulo. Mubwini eezyo zijuzyo nzyaakali kutaminina kuti nzyookwa Petulo, zyakali zyamituni Janus a Cybele yakumunzi wa Bbabbuloni.
Mupaizi mupati wamaseseke aakukomba mituni, musanduluzi Mupati ooyo wakali kuyiisya maseseke aasisidwe kuli baabo bakasumpudwe munkamu, awalo wakali kulisakatizya amakkii ookwa Janus a Cybele, nkaambo walo ngowakali umwi kwiinda muli nguwe mwaakali kuyubunwidwa maseseke woonse.
Aboobo tulakonzya kubona inzila aayo makkii ookwa Janus a Cybele mbwaakali kukonzya kutamininwa kuti makkii ookwa Petulo, "musanduluzi” wa Maseseke." Inzya, swebo tulaa bumboni bulaa nguzu ncobeni kuti, mumasi amwi aatanteene amunzi wa Loma, aayo makkii akazyibidwe buyo abantu bakomba mituni kuti akali makkii ookwa Petulo”, pele kwaamba kuti makkii ookwa Petulo waku Loma. . . . Ooyo mutwe wacuuno wakali mupati akubaa nguzu ncobeni cakuti poopo inga taakuulekela kuti wiindwe kumbali pe; alimwi kweendelenya amulimo wabupoopo, wakali masimpe kuti, kuti poopo naakalaa ciindi cibotu, naakabelesya mutwe wacuuno ooyu kuti umujanye mpindu abama poopo bakali kutobela musyule. Nkabela eelyo Poopo naakasika, akunjila akati kabupaizi bwabakomba mituni; eelyo abalo nibakacaazya buyo . . . kukkalila mubweendelezi bwakwe, ninzi acimwi ncaakali kukonzya kucita kunze lya kukamantanya Bukombi bwamituni a Buna Kristu, pele mukusendekezya kuti kulibonye aanga “Petulo waku Loma” wa Bakomba mituni amakkii aakwe, wakali kwiiminina “Petulo waku Loma” mwaapositolo, akuti “Petulo waku Loma” ngowakali mwaapositolo ncobeni ooyo . . . [Simalelo Yahushua Munanike] ngwaakapa “makkii aabulelo bwakujulu”, tee kayi aako nkaambo kakulengelezya buyo? Aboobo, mukuvwelenganya buyo majwi ongaye, bantu azintu zyoonse zyakasangene mumakani aayo zyakapalangana; Kukomba mituni a Buna Kristu kwakavwelengana cakuti, kufumbwa cintu cisofweede eeco mupaizi mumpelenge ncayanda kucita inga wacicita kakwiina uumulesya; nkabela BanaKristu bakoofwaala akwaalilwa kubona buzangi bwakacitika aawo, mpoonya Poopo wakaba mweendelezi wabo wiiminina Petulo mwaapositolo, kumwi kulubazu lwa Bakomba Mituni wakali kwiiminina Petulo, ooyo wakazyibidwe kuti wakali musanduluzi wa Maseseke akalaa mpuwo akati kabo.15
Mutwe wacuuno wapoopo wiiminina zinjaanji. Ibbala lyakuti "katolika" lyaambilizya kuti "mulengalenga woonse." Mbuli silutwe wa Cikombelo ca Katolika, walo ngosilutwe wa Cikombelo ca Katolika ca Buloma. Aayo maseseke aakayobwedwe cakubambilila akusisikizya mukati kazikonzyanyo azibumbwa zyakanjilaukene, muziyanza amutunsiyansiya, oomo momujanwa ciiminina leza uusisidwe. Kwiinda mukulipeekezya kubaa nguzu zyakukona makkii ookwa Janus a Cybele, poopo wakaba ngosilutwe alikke uusolweda maseseke aaku Bbabbuloni. Izina lini lyabupaizi bwamalweza abulozi oobu lilipedwe mu Bbaibbele kuti ngu “Bbabbuloni wa Maseseke."16
Cilikke lino ncotweelede kulibuzya ncakuti ino ndizyina nzi eelyo Nimrod ndyaakazyibidwe akataa bantu kuti nguleza wa Maseseke mumulaka waci Chaldeyani. Eelyo zina. . . lyakali Saturn. Saturn a Maseseke, aaya obile mabala aamulaka waci Chaldeyani, alimwi mabala aajatene. Mbuli Maseseke aayo mbwaayiminina ciyanza cisisidwe, aboobo Saturn wiiminina leza Uusisidwe.17 Kuli baabo bakasangene mumaseseke aayo, ooyo leza wakali yubunudwe kuli mbabo; kuli bamwi boonse wakali sisidwe. Lino zina lya Saturn mumulaka waci Chaldee lilembwa kuti Sat?r; pele, mbuli sicikolo waci Chaldee uuli woonse mbwazyi kale, eeli zina lilaa mabala one buyo, kuti – St?r.
Eeli zina lijisi mweelwe wamunyama simukazya-Kristu 666, ooyo wakaambwa mu Ciyubunuzyo:
S = 60
T = 400
U = 6
R = 200
666
Kuti Poopo kali ngomuntu wiiminina Saturn ncobeni mbuli mbutwabona kale, nkokuti awalo mweelwe wa silutwe wa Maseseke aa Malweza, ngu 666. Pele katuciya kumbele kusanganya waawo, . . . izina litaanzi lyamunzi wa Loma alyalo lwalyo lyakali lyakuti Saturnia, "munzi wa Saturn." Lyakaambilizyigwa aumwi Ovid,18 a Pliny,19 alimwi a Aurelius Victor.20 Mbombubo, mpoonya aawa twazyiba kuti, Poopo . . . alikke nguuyiminina Saturn kusikila buzuba buno, alimwi walo nguulela akweendelezya atalaa munzi uukkede atalaa malundu aali ciloba, aawo munzi mutaanzi waku Loma wa Saturn mpuwakayakidwe akulela nyika yaba Loma kuzyila mpawaawo, alimwi kuzwa aawo, cisi ca Italy “cakaitwa zina lyakwe kwaciindi cilamfu,” zimwi ziindi kaciitwa kuti "nyika ya Saturnia."21
Maseseke eeni aasisidwe aaku Bbabbuloni ngakuti kufumbwa musyobo wabupaizi uutobelwa akubalila mazuba akupima ciindi kubelesya makkalenda aakubeja, aayo aatajanwi mu Bbaibbele, ooyo ngomusyobo wabupaizi bugaminide kuli leza uusisisdwe, Saturn, uuzyibidwe akuti muzangi mupati, Nimrod. Nokuba kuti kuli misyobo minjaanji yazilengwa zicitwa antangalala mu Nsondo, pele ooyo leza uusisidwe ngomusemo wazilengwa zyoonse eezyo, ngo Saturn. Saturn ngo leza mutuni wakaulikwa buzuba oobo mbomwiita mazubaano kuti Saturday. Acalo ciganto cini cokwa poopo uulela cino ciindi, Poopo Benedict XVI, cilisalede kutondezya makani woonse aaya. Kufumbwa poopo wakalela kuzwa mumusela wansiku wa 12th , wakalaa makkii ookwa “Petulo” kaasanganyidwe muciganto cakwe.
Busena bupandulula munzi wa Vaticani mumakkompyuta, busandulula zikonzyanyo zisimbidwe atalaa ciganto cokwa poopo kuti zili mu "musyobo wamutwe wamuntu uusiya mbi . . . Eeci ncinkozya cansiku lini ca Diocese waku Freising [Bavaria], . . . mutwe wa muntu usiya mbi tiiwakali mukonzyanyo mweenzu mumilumbe ya Bukuwa. Walo . . . wakali muciyanza caku Bavaria."22 Inkaya iili anselelo ayalo ilisanduludwe: “Inkaya . . . yakali kubelesyegwa mumisela yansiku kwaandaanya akataa beenzu basilweendo. Benedict XVI wakali kuyanda kuzumanana ciyanza eeco . . . ." Ooyu munyama upanduludwe kuti: "Malama wamusyobo uusubila, ulitondezyedwe . . . Busanduluzi buubauba mbwakuti: ooyo malama wakavwubwa kwiinda muluzyalo lwa Leza ngo Bbishopo waku Freising lwakwe; eeco cibbudu cikulikidwe atalaa malama ooyo ngomukuli wa Mbungano yakwe."23
Eeci inga kacili cintu cuubauba ncobeni, alimwi ceelela mumapolitikisi kusandulwida makunga aabantu, pele teesyi busanduluzi bunjide mumaseseke eeni, aayo aasisidwe ncaayiminina. Ciganto cokwa poopo cakabambilwa nguwe abbishopo mupati Andrea Cordero Lanza di Montezemolo (mpoonya wakaba kkadinalo.) Kufumbwa muntu uuzyibide maseseke aamisela, kuti watuminwa kujatila poopo mulimo wakumubambila ciganto, inga wazyiba ncobeni ncocaamba eeco ciganto muziyanza zyansiku. Malama wiiminina “nguzu, kucenjela, kuyoosya mukukwabilila bamukwasyi wakwe."24
Mutwe wa muntu uusiya mbi "wakazyila ku Misela Yaakatikati eelyo nikwakali kwaambwa kuti mbulemu kwaabilwa Mutwe wa Muntu uusiya mbi."25 Ziganto zyamusyobo ooyu taali buyo matusi amasampu aakataa misyobo yabantu pe, pele nkutukila muntu mu Mozilemu uuli woonse nkaambo mbwaanga balo bakalaa citondezyo ca Mutwe wa muntu uusiya mbi, alimwi kakwiina kusiya ambali naba omwe, mubupaizi bwa Izilamu. Misinzo yabupaizi eeyo yakajazya ba Mozilemu banjaanji, ba Juuda abana Kristu baapositolo mbweenya buyo. Muciindi ca Misinzo eeyo, cakali cilengwa kulanganyigwa kuti mbulemu kukosola mutwe wa mu Mozilemu uusiya mbi nkaambo kaciyanza ca bupaizi bwakwe.
Eeci ciganto cakalaa njili kunsaa ncico. Nokuba boobo cili masimpe kuti eeyo njili “yakali kubelesyegwa kwa misela minjaanji kwiiminina James Musaante, wisi wabasaante baku Spain. Malende aakwe nkwaacili ku Santiago de Compostela; ooyo ngo munzi umwi akataa minzi ya Katolika “iisetekene” yotatwe."26 Nkaambo kakuti ooyo munzi wa Santiago de Compostela uli munsaa nkomwe yacisi ca Spain, injili yakaba citondezyo ca musaante ooyo ulaa malende aayakidwe nkuko kunkomwe eeyo. St. James uzyibidwe kanjaanji kuti ngu Santiago Mantamoros: St. James Uujaya MuMozilemu! Kutobelezya ziyanza zyansiku, "James Musaante mwaapositolo wakalibonya kali silumamba uujisi cceba katantide mbizi kaya kuyoogwasyilizya lumamba lwa bana Kristu kulwana ba Mozilemu mumusela wa Reconquista. Kwiinda mubusaante bwakwe, eezyo nkondo nzyaakalwana James Musaante kali Mujayi waba Mozilemu, lyoonse zyakali kuzwidilila kuzunda kwa Kristu atalaa basinkondonyina ba Mozilemu."27
Eezi zinkonzya zyakasalwa cakutontomeka kabotu-kabotu. Zyakali kubelesyegwa munzila zyaandeene a Mupaizi Cardinalo Ratzinger kataninga kuba Poopo Benedict. Mu 1981, Ratzinger wakasumpulwa mumulimo kuti abe Mweendelezi wa Mbungano ya Ciiyo ca Lusyomo; eeco cuuno cakali kwiitwa musyule lyaciindi kuti Mulimo Uusetekene wa Kuvwuntauzya. Eeco cakamupa kuti walo abe nguutobela Silutwe Muvwuntauzi Mupati. Kataninga salwa kuba poopo, Benedict wakalaa mpuwo aluzyibo mulwiiyo lwa buleza. Walo mukusala kusanganya cinkonzya ca mutwe wamuntu uusiya mbi, injili a mutwe wa Malama, eeco cakali cintu ncaakacita caali, mbuli mbobazumina abalo bamumunzi wa Vaticani; "Cardinalo Joseph Ratzinger, wakasalwa kuba Poopo akulisamika zina lya Benedict XVI, wakasala cinkonzya naa cidinto cilaa zikonzyano ziiminina zinjaanji eeco citondezya kumusela wesu ciimo a Bulelo Bwakwe."28
Mumwezi wa Ivwivwi 2006, Benedict wakanyemya ba Mozilemu kuzinguluka nyika yoonse eelyo naakaambilizya cakalembedwe mumisela yaakatikati, kaamba kuti, “Amunditondezye buyo cintu cipya eeco ncakaleta Mohammed, pele oomo inga yebo walijanya buyo zintu zisofweede zitali zyabuntu bwanyama, mbuli malailile aakwe aalusyomo lwa Izilamu oolo walo ndwaakali kukambauka kuti, lweelede kumwaigwa munyika yoonse kubelesya cceba.” Ba Mozilemu bakakalala akumutapatila kuti alilekelele.
"Salih Kapusuz, ooyo uutobela musololi wankamu iilela cisi ca Turkey AKP, wakati, Poopo Benedict wakali kulabalika zintu zitakwe maanu nokuba kupindaula caali zintu. ‘Walo ulaa mizeezo iisiya iizwa mumusinze wa Misela Yaakatikati,' mbwaakaamba oobo. ‘Walo uyooinda mumisela kalaa ciimo cabantu bamwi mbuli Hitler a Mussolini.'"29 Kunyina pe Poopo naakalilekelela, pele wakaanka buyo kulyuusyawusya kumwi kaamba kuti bamwi bantu balinyemede nkaambo kamajwi ngaakaamba.
Kasimpe keni kakuti bantu bamwi inga basala kusanganya zitondezyo zyamalweza boobo mu “ciganto cizwide zitondezyo ziiminina zintu zinjaanji” mukukakatila kutondezya musela woonse “ciimo cakwe aacuuno cabulelo bwakwe”, eeco ncintu cituletela mubuzyo wini wakulibuzya kuti: Ino ninzi cintu cini Benedict ncakanzide muciindi cabulelo bwakwe?
Kuleka buyo kwiibalusya zintu zyabulwani, zyabantu bakoya mbanyama bamusokwe mumicito yabo mukubelesya mutwe wa muntu uusiya mbi kuti ube muciganto cabo, kuli zinjaanji zisisidwe kunze lyazifwanikiso, eezyo nzyezintu zyeelede kumvwisyigwa. Mutwe wamuntu walunyungu oolo abusyu bukoya bwamuntu uuzyila kumukowa wabantu bacikanda cisiya, uyubununa zinjaanji eelyo nuuyezyekwa acitondezyo cakali kwiiminina Nimrod.
Ime ndakalibonena kale kuti Nimrod, mbwaanga wakali mwana musankwa ookwa Cush, wakali muntu uusiya. Lino, kwakali cilengwa muziyanza zyaku Ejipita, eezyo zyakalembwa mubbuku lya Plutarch, kuti "Osiris wakali kusiya mbi," eeco ncecaambwa munyika bantu banji mubakalaa musyobo wacintu cisiya, aboobo caambilizya kuti wakaliimpene kusiya kwiinda bantu bamwi mbwaakali kusiya. Plutarch ulaambilizya akuti Horus, mwana musankwa ookwa Osiris, "wakalaa musyobo wakusalala," alimwi muunzila eeyi kanjaanji, Osiris mbwaakali kutondezyegwa muzifwanikiso. Pele swebo tulaa bumboni butazungaani kuti Osiris, mwana musankwa alimwi mwaalumi wa leza mukaintu mupati waku Ejipita, wakali kutondezyegwa kuti wakali muntu wacikanda cisiya. Mubbuku lya Wilkinson kulakonzya kujanwa cinkonzya cakwe cimutondezya ciwa cakwe kakwiina kudonaika kuti wakali mu Cushite naa muntu uusiya.30
Eeci cifwanikiso cizwa mubbuku lilaa mutwe wa Cikuwa waamba kuti Ziyanza a Zilengwa zya Ba Ijipita Bansiku31, liswaanganya lunyungu lwa Osiris alwa Nimrod. Izina lya "Nimrod" lizyila kubbala lyakuti Nimr, "siluwe," alya rada naakuti rad "kuzunda." Aboobo, eelyo zina liiminina kuti "wakazunda siluwe." Aboobo, cikutu ca siluwe lyoonse cakali kujatikizya Nimrod alimwi bapaizi bapati bokwa Osiris bakali kusama zipaya zya basiluwe muziindi zimwi nibakali kwiitwa kucita mulimo mupati." Eeco cipaya cakali kuswaanganya mupaizi wakacisamide kuli [Osiris] a Nimrod. Ooyu Osiris wakalaa cikanda cisiya, wakali samikidwe kuzwa kumutwe kusikila kumatende mucikobela camabatabata, kucamba kasama cipaya ca siluwe, alimwi kuzwa mucibuno kuyaansi kasamide cikonzyanya ancasamide kucamba."32
Acimwi cikonzyanyo cokwa Osiris33 citondezya nguwe kalaa cikanda ciinda kusiya kwiinda cabamwi baku Ijipita aabo bakalaa cikanda cisiya, alimwi akumutondezya, kali nkalakata lyamuntu. Amubone mucifwanikiso mupaizi mbwayimvwi kunembo lya Osiris. Ooyu mupaizi tali mwana pe; ulaa cilezu mbuli mbokutondezyedwe. Mupaizi ooyu usamide cipaya ca siluwe, ooko nkokutondezya kuti mupaizi ookwa Osiris. Mulembi wacifwanikiso taakali kulengelezya zyamumutwe wakwe eelyo naakali kweenga zifwanikiso eezyi kazyiindene bupati pe. Pele, eeci cifwanikiso taceendelani azilembedwe zimwi eezyo zitaminina kuti Nimrod wakali nkalakata yamulombwana.
Mumabbuku aalembedwe aamwi, Nimrod ulitondezyedwe kalaa cikanda cisiya. "Ku India, mwana muvwanda Crishna (wakali kutondezyegwa kali leza mwana uusiya cikanda), kali mumatansyi aaleza mukaintu Devaki, kumwi katondezyedwe ulaa masusu mbuli boya bwa mbelele aciwa cikoya camuntu uusiya nanka walunyungu lwa bana Afulika."34 Zifwanikiso zyamazubaano, zitondezya Crishna/Krishna kalaa ciwa camusyobo wiimpene amusyobo wa ciwa cabanyina.
Cikkelo cabumboni inga caambilizya kuti Nimrod wakalaa ciwa camusyobo wacintu cisiya. Mbwaanga Nimrod/Saturn wakali leza zuba weendelezya buzuba bwa Mujibelo, oobo buzuba bwakaulikwa zina lyakwe, alimwi Nimrod wakali kwiiminina muntu muna Afulika mububambe bwamubili wakwe, nkabela mutwe wa muntu uusiya mbi, ncitondezyo ceelede kutondezya leza uusisidwe, walo ooyo ngu Saturn abuzuba bwakukomba nguwe, bwa Mujibelo. "Saturn, leza uusisidwe, - leza wa Maseseke, ooyo ngwayiminina Poopo, ulaa maseseke aakonzya kuyubunwidwa buyo baabo basangane mubulozi bwamaseseke aayo"35 ; ulitondezyedwe atalaa cidinto cokwa Poopo Benedict kali mbuli mutwe wa muntu uusiya mbi uulyaangide muncinda kumutwe. Kutondezya cinkonzya eeco, ncintu cimvwisyigwa buyo abantu basyoonto basangene mubulozi, ncintu citondezya cuuno ca Poopo kuti ngo Musanduluzi Mupati wa Maseseke.
Mucishinshimi, malama wiiminina bulelo bwa Medo-Persia.36 Kusumpula buzuba bwa Nsondo kuti mbuzuba busetekene, kwakazyila kumaseseke aabupaizi bwaku Persia, kapati bwa Mithraizimu. Malama, aboobo, wiiminina kusumpula buzuba bwa Nsondo. "Mulimo wacidinto eeci, ngwakutondezya maseseke amakanze aaku Bbabbuloni."37 Aboobo, eezi zitondezyo zyobile zilaatala lyacidinto cokwa Poopo Benedict, nzitondezyo zilaa maseseke aayiminina mazuba aa Nsondo a Mujibelo, mulimo wazitondezyo eezi ngwakutondezya mwini wamazuba aayo, kumuntu uusangene bupaizi oobo, kuti ooyo ngo silutwe ulaa nguzu atalaa mazuba obile antoomwe aakukomba aayo. Mutwe wamuntu uusiya wiiminina leza uukombwa Mujibelo, Malama wiiminina leza uukomba mu Nsondo. Ooyo uulaa cidinto cilaa zitondezyo eezyi, ngo silutwe uupandulula maseseke aaku Bbabbuloni. Kumuntu uutasangene bupaizi oobo, aaya maseseke alisangene mumulimo wakuti muntu inga watobela silutwe wamazuba akukomba aayo kwiinda mukulya musa akutambula masakalamenti mu Nsondo amubuzuba bwa Mujibelo aciindi ca 4 koloko kumazuba, mpoonya akubalila musa ooyo kuti ngwakumamanino aamvwiki.38
Pele kucili maseseke aayindide kusiswa aaciyandika kuyubununwa: kuganta kuti nguni mwini leza uusisidwe. Nguni ooyo Nimrod ngwaakali kwiiminina? Mwaapositolo Paulu wakaingula mubuzyo ooyu: "Pele Ime ndaamba kuti, eezyo zintu bantu bamasi nzyobapaizya, eelyo nobatuuzya zipaizyo kumadaimona akumizimo yabo, alimwi kutali ku Mwami Yahuwah: alimwi Ime njanda kuti inywe mutabi nomukamantana amizimo nokuba masabe pe."39 Eezyo nguzu zyakaintizya Nimrod akusungilizya baabo bakali kumukomba, kunyina acimbi pe, pele ninguzu zya Saatani mwini, sinkondonyina wamuntu a Mwami wakujulu.
Lino, kuti twalibuzyabuzya, inga kwajanika kuti, mbwaanga zina lya Saturn lyakali zina lya silutwe wabupaizi ooyo wakali kubonwa ameso, nkabela alyalo zina lya Teitan lyakali zina lyakali kwiitwa silutwe wabupaizi inga kwatakali kulibonya, silutwe wamunyama wa [ Ciyubunuzyo 13].Teitan ngomusyobo mbolilembwa eelyo zina lya Sheitan mumulaka waci Chaldeani, ooyo wakali kwiitwa kuzwa nsiku lini kuti ngu Saatani abantu aabo bakomba madaimona baku Kurdistan; alimwi abaku Armenia nanka ku Kurdistan,40 ooku kukomba Dyabooli nkokujatikene mu Maseseke aaci Chaldeani aayo aakamwaikila kumbo munyika ya Asia, akuya ku Etruria aku Loma. Tacili cintu cikonzya kukakwa kuti . . . Teitan, mulusyomo lwa Bakomba mituni, wakalikonzyene a Dyabooli, naa Saatani.41
Inga caba cintu cikatazya kubantu bamazubaano kuti babone mbwaaswaangene mazina aa "Saatani" and "Teitan." Nokuba boobo, kuli cintu cimwi cikonzya kwaatondezya mbwaaswaangene mulwiiyo lwamabala. Mulaka wansiku waci Chaldee kanjaanji wakali kulembulula mabala aa Sh a S kuti abe T. Amulange mikonzyanyo iitobela ansi aawa:
Mabala aaci Hebulayo amuci Chaldee
Shekel (kupima bulemu wacintu ) Tekel
Shabar (kutyola) Tabar
Seraphim Teraphim
Asar (kuvwuba) Atar
Lino kosiila kumbali zyoonse zinkonzya zyalweeno, azitondezyo, misa amasakalamenti aabakomba mituni amazina aasisikizya baleza bamadaimona amisangu iili mu buna Kristu; cintu cinga cacaazya antangalala, ncintu citondezya kuti nguni wini leza uusisidwe kunzaa bupaizi bwansiku abupaizi bwalweeno bwamazubaano boonse: ngu Saatani ncobeni, kwiina awumbi pe. Ooku takuli kusampaula Bakatolika baku Loma pe. Pele, nkuzumina kuti aayo “maseseke aamalweza"42, ngaakali kwaamba mwaapositolo Paulu mumusela mutaanzi, aakamwaikizyanya akunjilauka nyika yoonse, kusanganya a BaJuuda a Basikutongooka mbweenya buyo. Misela yakainda musyule, yakavwukkila kasimpe ka maseseke aaku Bbabbuloni kunsaa lweeno cakuti kunyina muntu pe pele aabo basangene bupaizi oobo uukonzya kuzyiba kasimpe koonse: boonse bantu bakomba Mujibelo tabakubwene pe kuti bakomba Saturn/Sheitan/Saatani. Mu Mangwalo, Bbabbuloni ncitondezyo ciiminina kupyopyongana abupaizi bwalweeno. Nokuba boobo, bunji bwa basicikolo balazuminana kuti eeli zina lya Bbabbuloni lyakali kwiiminina kuti "Mulyango wa baleza."
Oobo buzuba muntu mbwasala kuti akombe, mbobuzuba bugakimide kukomba kwakwe muntu ooyo kuli Leza weendelezya akutaminina buzuba oobo kuti mbuzuba bwakwe. Kufumbwa kukomba mubuzuba bubalilwa akupimwa kubelesya kkalenda lyalweeno, ooyo ngo mulyango wabaleza balweeno naa (zyeelo, madaimona, basangu, masabe, dyabooli atuyowela). Ooyu ngo mulazyo ngwaakali kwaamba lwakwe Kristu eelyo Walo naakati, "Nkaambo Mwanaamuntu ngo Simalelo wa buzuba bwa Nsabata abwalo."43 Simalelo wabuzuba bwa Nsondo ngu Solis Invicti (izuba litakonzyi kuzundwa). Simalelo wabuzuba bwa Mujibelo ngu Saturn/Sheitan/Saatani. Simalelo wabuzuba bwa Nsabata, Mulengi wajulu anyika azilengwa leza zyoonse. Kutegwa muntu agamike kupaila kwakwe kuli leza uululeme, muntu weelede kukomba mubuzuba bululeme bwa Leza/ leza ooyo, bupimwa akubalilwa kubelesya kkalenda Lyakwe/ lyakwe. Kulazika kumbali milimo yako yoonse akubamba buzuba oobo mbolyookezya, ooko nkokutondezya kupa bulemu kuli Sibulemu ooyo uulela buzuba oobo.
Yebo utalisungilizyi kuyeeyela mumizeezo yako kuti kukomba mu Nsondo ncintu citakwe mulandu kwiinda kupaila mumazuba amwi. Kupaila Mujibelo kugamika kukomba kwamuntu ooyo kuli leza usisidwe ooyo, wakaulikwa buzuba oobo, Saturn/Sheitan/Saatani. Nokuba boobo, akwalo kukomba mumazuba obile aaya kuliswaangene cakutajokolosya. Kukomba mu Nsondo, mubuzuba “butaanzi” bwa mvwiki, ncintu ciyungizya kutonkela kumbele lweeno lwakuti Mujibelo, mbobuzuba “bwaciloba” bwa mvwiki yamazubaano, akuti bweelede kuba Nsabata yamasimpe. Boonse aabo bakomba kubelesya kkalenda lyabakomba mituni lyokwa poopo, bazumanana kutabilila Maseseke aaku Bbabbuloni, aayo aakanjilauka akulisamika ciwa ca bunaKristu mumusela wane, akusangana mukupaila Nimrod. Mukucita boobo, bapa bulemu kunguzu eezyo zyakamusumpwide akumukulwaizya mumicito yakwe: nguzu zyokwa Saatani.
Basikutongooka aabo bapaila mu Nsondo aba sinsabata bakomba Mujibelo, tabaluleme mukulizeeza kuti baliluleme kwiinda Bakatolika baku Loma. Ba George Sinclair baku Ulbster bakati: "BuLoma ninzila ya Bunakristu iibambuludwe yakukomba zibumbwa, alimwi iliimpene kuzwa kubuna kristu nkaambo ilainda kubaa bumpelenge, lunya, ntenda alimwi ilatambula kufumbwa musyobo wabupaizi wamalabisi uusofweede."44 Eeci ncecintu cinjilaukide Bunakristu boonse, ncobeni, anyika yoonse eeyi iliswaangene mukubelesya kkalenda lyakubeja lya Maseseke aaku Bbabbuloni / Loma.
Inkondo yakulwanina kukomba, eeyo yakatalika ciya ciindi Lusifa naakalipeekezya akutaminina bulemu bwakeelede kupegwa buyo kuli Eloah wamasimpe alikke, iyoolula akukalala kulwanwa kusikila kumamanino kwini kwaciindi. Aaka nkakaambo kalwaninwa munkondo mpati akataa Mulengi a Lusifa. Masimpe kuti lino maseseke aaku Bbabbuloni avwumbulwa akusiigwa antangalala, akuti ooyo leza uusisidwe, Saturn, lino wabbununwa kuti nkukomba zyeelo, mizimo adyabooli, alimwi akuyubununa kwiinda cintu cili coonse mbocikonzyeka kucitwa, kuti eeco ciindi cakaambwa mu Ciyubunuzyo kuyoocitika munsaa kuzyokela kwa Kristu, casika lino alindiswe.
Muzilengaano zya Mamanino aaciindi, kaindi kasyoonto munsaa lubeta lwakwe, Johane wakabona kwaciindi citaanzi Cikombelo Cizangide “kacilembedwe ankumo lyaco” (Ciyubunuzyo 17:5). Ninzi ncociiminina eeco cilembedwe “ankumo yakwe”? Hena tacaambilizyi buyo kuti, kaindi kasyoonto kayanda kubetekwa, ciimo cakwe cinoozwidilide cakuti, kufumbwa muntu ulaa meso aalanga akubona, ooyo weendelezyegwa amoza, uyoolizyibila mwini, mbuli mbocibede kuti , . . . ayibaluke zina eelyo . . . Moza wa [Yahuwah] ndyaakapede cikombelo, mbolyeelela cikombelo eeco. Lubeta lwa Bbabbuloni luyaa kubinda kuswena cino ciindi; alimwi eelyo noluyaa kuswena, Luzyalo lwa . . . Mwami [Yahuwah], kalweendelana a Jwi lyokwa . . . [Yahuwah], amumuni kuumunika kuzyila mujulu lyoonse, kuyoolibonya masimpe kuti Loma ngo Bbabbuloni ncobeni wa Kumamanino aciindi; akuti ciimo camilimo yakwe, zibumbwa zyakwe, mapobwe azilengwa zyakwe, bapaizi bakwe amicito yabo yoonse, bakasungulwa kuzwa kumunzi wansiku wa Bbabbuloni.45
Aaya mazwanga mapati kwiinda yaayo aalwanwa akataa Bakatolika a Basikutongooka, nokuba alakataa baabo babamba Nsondo abaabo babamba nsabata Mujibelo. Buno buzuba Ijulu liyubunwida tusimpe twa kukomba Mulengi wesu kumizeezo yamuntu eeyo yakasizyigwa amusinze wamanjezyeezya aziyanza zyakukomba mituni zyiimpene. Kupaila leza umwi, ncintu cikonzya buyo kucitwa mukubalila buzuba bwakukomba akubelesya kkalenda lyabakomba mituni. Kutegwa muntu atondezye bulemu ku Mulengi, kkalenda Lyakwe libelesya mwezi-azuba antoomwe, ndelyeelede kubelesyegwa kubalila akujana buzuba Bwakwe busetekene. Aaka nkakaambo keni kalwaninwa, njembaakani yakulisalila njalangene mumeso muntu uuli woonse uukkede atalaa nyika: Nguni yebo ngoti kakutaukile?
1 Muleli waku Amelika,, Theodore Roosevelt, wakali muwezi wakalaa mpuwo. Eelyo naakali kwaamba ncayeeya akaano aaka wakati: “Ime njeeya kuti eeco cakacitika kuli basyuumbwa-balya-bantu ku Uganda . . . ngamakani aayebeka aalembedwe.” (Lugwalo lwakwe kuli F. C. Selous mubbuku lya Forward, The Man-Eaters of Tsavo, lyakalembwa aba John H. Patterson.)
2 Mangwalo lwawo aambilizya banyama banjidwe mizimo, masabe nokuba basangu. Langa Mateyo 8:31-32.
3 Patterson, The Man-Eaters of Tsavo, "Basyuumbwa balya Bantu balibonya ciindi citaanzi," Caandaano 2.
4 Patterson, op. cit., "Lufu lwa Syuumbwa Ulya-bantu Mutaanzi," Caandaano 8.
5 Patterson, op. cit., Lufu lwa Syuumbwa Ulya-bantu Wabili," Caandaano 9.
6 Cipekupeku camu 1996 cakaano aaka, The Ghost and the Darkness, cakatamininakuti kwakafwa bantu bali 135. Ooyu mweelwe uyeeme akaambo aako nkaakaamba Patterson mu 1925. Ibbuku lya Patterson, lyakalembwa mu 1907, lyaamba kuti bamweenye bali 28 bakafwa "kusanganya atalaa milwi yabana Afulika batabalidwe." Makani aakavwuntaulwa akulembwa mubbuku lyamutwe wakuti Proceedings of the National Academy of Sciences, akubikka mweelwe wabantu bakaligwa basyuumbwa kuti wakali 35 alimwi banji basika 75 bakajaigwa nokuba kuti tiibakaligwa. Kobala acilembedwe cilaa mutwe wakuti The Lion's of Tsavo: Exploring the Legacy of Africa's Notorious Man-Eaters, (New York: McGraw-Hill, 2004), cakalembwa aba Dr. Bruce Patterson.
7 Homer, upandulula Nimrod "kuti wakali muwezi mupati wampuwo wakalaa mubili mupati. . . Sikweema umweezyekanya aa Pelorian; cintu cipati, eeco cilaa ciimo cipati mbuli nkalakata yamuntu. . . ." (William Holwell, A Mythological, Etymological, and Historical Dictionary, (London: C. Dilly, 1793) p. 308.
8 Alexander Hislop, The Two Babylons, (New Jersey: Loizeaux Brothers, Inc., 1959) pp. 66 a 67.
9 Ovid, Fasti, lib. I. II. 95, 99, Vol. III, p. 18.
10 "Cybele," Tooke's Pantheon of the Heathen Gods and Illustrious Heroes, tr. Andrew Tooke, (London, 1806), kutaanguna lyakalembedwe mutwe wakuti Pantheum Mythicum Seu Fabulosa Deorum Historia asicikolo mu Jesuiti François Pomey, p. 153.
11 Hislop, op. cit., p. 207.
12 "Bumboni butondezya kuti ooku kutaminina kwakacitwa ciindi citaanzi mu 431, kobala ncaakalemba Elliot kuti Horæ, Vol. III, p. 139. Mumwaka wa 429 walo wakasendekezya kuti, muumwaka buyo wa 431 eelyo kutaminina ooku nikwakayambukila kulaale akulyaandaanya ." (Hislop, ibid., zyoonse zyobile zyakalembululwa.)
13 Langa John Parkhurst, An Hebrew and English Lexicon, Without Points, (London, 1799), p. 602.
14 Hislop, op. cit., p. 208.
15 Hislop, ibid., pp. 208-210; langa cakalembwa a Jacob Bryant, A New System or an Analysis of Ancient Mythology, (London: J. Walker, 1807) Vol. I, pp. 308-311, 356, 359-362.
16 Ciyubunuzyo 17:5
17 "Mumaseseke aa Musa, aabo bakomba bayiisyigwa kukomba munzila eeyi: ‘Leza UUSISIDWE, alimwi Mufutuli wangu, kobaa luzyalo kuli ndiswe.' –(M'Gavin'sProtestant, Vol. II., p. 79, 1837.) Nkukuli ooku kupailila ‘Leza Uusisidwe' nkukwakazyila, pele buyo kuzwa kukukomba Saturn wansiku, ooyo ngo 'Leza Uusisidwe'? Mbweenya Poopo mbwaakalemekezya leza muna Bbabbuloni kwiinda muzina lya St. Dionysius, a St. Bacchus, ooyo wakajaigwa,' mbweenya buyo alyalo zina lya ‘Satur' lyakasanganyigwa mukkalenda lyakwe: nkaambo buzuba bwa Miyoba 29th ndipobwe lyakusekelela ‘St. Satur,' ooyo wakajaigwa. – (Ibbuku lyokwa Chambers lyakuti Book of Days, p. 435)" Hislop, op. cit., p. 269.
18 Fasti, lib. VI. II. 31-34, Vol. III, p. 342.
19 Historia Naturalis, lib. III. 5, p. 55.
20 Origo Gentis Romanæ, cap. iii.
21 Hislop, op. cit., pp. 269-270.
22 Langa cilembedwe aawa www.vatican.va/holy_father/benedict_svi/elezione/stemma-benedict-svi_en.html. Nokuba kuti ncintu “cijanikajanika muziyanza zyaku Bavarian," kunyina muntu uuzyi pe mbucatalika cilengwa eeci pe.
23 Ibid.
24 Langa cilembedwe aawa www.heraldry.ws/info/article05.html; awaawa, www.fleurdelis.com/meanings.htm
25 Ibid.
26 Imwi minzi yobile nja Loma a Jelusalemu.
27 Langa cili waawa www.crusades-encylopedia.com, St. James Uujaya Malama.
28 Langa cili waawa www.vatican.va/holy_father/benedict_svi/elezione/stemma-benedict-svi_en.html.
29 www.telegraph.co.uk/news/worldnews/1529021/Muslims-condemn-Pope-for-insulting-Prophet.html
30 Hislop, op. cit., p. 43.
31 Sir John Gardner Wilkinson, op. cit., Vol. VI, Plate 33.
32 Langa cilembedwe aawa Hislop, op. cit., pp. 44 a 45; Wilkinson, op. cit., Vol. IV, pp. 341 a 353.
33 Osiris wakali kutondezyegwa kasamide mulembo uutuba wakuzikkilwa nkaambo wakali leza wabuumi butobela lufu.
34 Hislop, op. cit., p. 238.
35 Hislop, ibid., p. 271.
36 Langa cili mu Daniele 7; kweezyekanya acili mu Daniele 2:38-40.
37 www.stedmundsbury.gov.uk/seb/live/arms.cfm
38 Ofisi lya Bbishopo Skylstad, Mupaizi Katolika waku Spokane, Washington. Eelyo naakabuzyigwa, Mugwasyi wa Bbishopo wakati, "Kufumbwa ciindi kaciindide ciindi ca 4 koloko Mujibelo inga caambwa kuti nciindi ca musa a sakalamenti lya kumamanino aamvwiki. Eeco ncecitola busena bwa mvwiki yoonse. Yebo toyelede kuunka ku musa kuyootambula sakalamenti alimwi mu Nsondo."
39 I Bakolinto 10:20
40 Frederick Walpole, TheAnsayrii, (London: Richard Bentley, 1851) p. 397. Langa acakalembwa, a Ba Austen H. Layard, Nineveh and Its Remains, (London: John Murray, 1853), Vol. I, pp. 287-288. Aabo ba Turki, bakazyila kumulonga wa Euphratesi, abalo bakaamba mbweenya buyo. Mubbuku lya Redhouse's Turkish Dictionary, izina lya "Saatani," lyaambwa kuti shèyt?n (J. W. Redhouse, London: Bernard Quaritch, 1880, p. 277.)
41 Hislop, op. cit., p. 276.
42 II Batesalonika 2:7
43 Mateyo 12:8
44 Letters to the Protestants of Scotland, First Series, (Edinburgh, 1852), p. 121, mbuli bwaalembedwe mubbuku lya Hislop, op. cit., p. 285.
45 Hislop, op. cit., pp. 2-3.


c: text/html

text:
Mazubayaa aayinda Ime ndakamvwa mweelwe wabantu kabeezyeezya kuti ino mbubuti mulumbe mubotu wa Bulelo bwa Yahuwah oobo buciboola mbuunga wasandula maumi aabantu. Mbubuti mulumbe ooyu kuugama ncuuli yooyo lufutuko moluboolela? Eeyi mibuzyo mibotu. Aaya nga makanze aacibalo eeci kusozya kwiingula ncokuli nguzu zili boobu mumulumbe wa Bulelo kuti wasyomwa, alimwi akukulwaizya kutonkomana kwesu mulusyomo oolu lwakapedwe aciindi cimwi.
Yahuwah wakalenga muntu kuzwa mumamvwu aansi, akumuyoyela Muya wa buumi muli nguwe, mpoonya wakaba muntu uupona (muzumi, Matalikilo 2:7). Twakomba bikkila maanu kuti muntu wanyama tajisi muzimo, muntu susu lwakwe ngo muzumi. Mbube Mulengi wakabikka bana Bakwe munzila iibagamika kubuumi Yahuwah mbwaakababambila — kuyoolela nyika (Matalikilo 1:28). Musamu wabuumi wakali kunoobakkutya mu mibili. Zyuuluzyuulu zyamyaka nizyakainda mwami-mushinshimi Davida wakazuminizya awalo kuti ooko nkokwakali kugama buumi bwamuntu ncobeni mu Intembauzyo 8:3-8.
Kakwiindide munsaa cuulu camyaka mu Cizuminano Cipya, mulembi wa BaHebulayo utwiibalusya kuti nokuba kuti tatuninga sika nkotuya, tuyoosika mumusela uuboola (Langa kampango 2:1-8). Alimwi camamanino, katusyomezyedwe mu Ciyubunuzyo 5:10 kuti aabo bantu susu bayoobusyigwa kuzwa muzyuumbwe akusandulwa kubaa mibili ya muuya, bayoolela bumwi buzuba anyika, twasika ku caandaano camamanino mu Bbaibbele oomo muntu mwasika aawo Yahuwah mpaakamutuma alimwi cisamu cabuumi ciyoojokela akubaa mulimo munyika, kuponya masi (Ciyubunuzyo 22:1-2).
Inzya, kucili makani manjaanji aakuzuzya kaano, kapati kujatikizya kasimpe kakuti Yahushua Messiah wakaambilizya Bulelo bwa Yahuwah, aboobo wakajayigwa akaambo kaako, alimwi wakabusyigwa kuzwa kubafu kuzuzika kuti walo nguwaananikwa aa Yahuwah kuti ajuzye Bulelo oobo, malengelo mapya. Kaambo keni aawa nkakuti, ooyu mulumbe ookwa Yahuwah wa Bulelo bucizya azintu zijatikizya Yahushua Messiah kweendelanya ku Bulelo oobo buli mumulumbe mubotu — nciyubunuzyo ca makanze ookwa Yahuwah ku mukowa wabantu a makanze Aakwe aakoonda mulimo ooyo. Banalumi abamakaintu bacipedwe bulemu bwa Yahuwah oobo bumwi buzuba buyoopegwa mubukkwene ali mbabo. (2 Bakolinto 3:18; 1 Johane 3:2).
Ono wabona kayi, mulumbe uuzwa kuli Yahuwah kwiinda mumulumbe mubotu ulasalala; bantu bamibili yanyama bakabambwa aamamvwu aanyika balijisi ciimo eeco cipa kuyandigwa mumeso aa Mulengi/Wisi wabo kuti bakonzye kweendelezya milimo akataa malengelo Aakwe kabalaa cilongwe ca Wisi/Mwana Anguwe. Inzya, ooku kuzwidilila kuyandika kutaanguna nkwakuti, bana ba Yahuwah basyome mulumbe ooyo uugwasyilizya mulimo ooyu. Nkaambo tulizyi kuti kanjaanji bana bavwuzya kuyeeyela kuti bazyali babo tababasyomi ncobeni bana babo kuti balaa ciimo “cibotu” nkaambo kakuti (baciyandika kukomena akubaa maanu aabupati), kuti inga kabayooba bantu bayoosya bacifuswa makowa mumaumi aabo. Eeci nciimo biyo camizeezo ya buntu. Cinyonyoono ncecitobela kutasyoma. Mbombuboobo mbocaabambwa kuti kacibede munzila eeyo. Ooku kusyoma kuyandika mu bazyali ncecintu cikulwaizya kulimvwa kuti mwana uuli woonse ulaa mulimo akuyandwa mumoyo wakwe kuti abe mbuli mbwaakalengwa kuba. Ikuti tootalikila ambaakani eeyi, eeco ceelela kulibonya inga tiicazwidilila. Munzila imwi, yebo weelede kujokela kumataliklo. Mwana (nokuba mupati) uutalikila abusena oobu ulaa ciindi cibotu cakuzwidilila kukomena kuba mupati kuti akabe mbuli ncaakazyalilwa kuti abe. Alimwi, eeci mbucaabambwa oobo. Ooyu mulazyo ngweenya wacilongwe ca Wisi/Mwana, ngo moyo wini uucita kuti zintu zibelekele antoomwe mucilongwe cesu a Yahuwah akukonzya kuti tukajane buumi mbutwaabambilwa abulemu oobo mbwaakatulengela Walo kuti tubaa mbubo. Ncenciceeci mulumbe mubotu, naa “ijwi lya Bulelo, nanka biyo kuti “ijwi,” ndye Nguzu zyokwa Yahuwah zya lufutuko kuli boonse basyoma ndilyo (kweezyekanya Mateyo 13:19; Maako 4:14; Luuka 8:11). Muu mulumbe ooyu Yahuwah mwapozya kubikkila camba mu cilengwa Leza cakwe ciinda zyoonse — bana Bakwe baciwa cabuntu. Mumajwi aali woonse aa mulumbe ooyu, kuyeeme nguzu ziyumyayumya zya muya uusalala kuti ucengulule buumi bwa muntu, kweendelanya akusyoma mulumbe ooyo (1 Batesalonika 2:13). Kwiinda mukubambwa kwa Yahuwah, mbombuboobu muzeezo wamuntu mbuubeleka.
Mukubula coolwe, kutasyoma mumulumbe ooyu uuzwa kuli Yahuwah, ncecintu citonkela kumbele kupyopyonganya mukowa wabantu akuyandisya zinyonyoono kuzwa kumatalikilo. Kolanga cakatola busena mpeenya biyo bazyali besu nibaatulumbaizya kuti tuzumanane kuya kumbele mulusyomo. Mu Matalikilo 3 kuli makani masyoonto aa kutasyoma, kwakatobelwa kunyansya, ambukwaayambukila cakusisikizya kwiinda mu kweenwa asinkondoma dyabooli. Mubwini tulijisi bana basolwedwa kusyoma kuti kucili ncobayanda kutali biyo kuba bantu kutegwa batambulike mumeso ookwa Yahuwah. Mukuyeeyela kuti, kwiinda buyo mukujana luzyibo lweetwa mu muuya, tiibakanooli kugola buyo kupona buumi mumibili yabuntu. Bakaambilwa makani aakubeja kuti “tabakafwi ncobeni” (Matalikilo 3:1-5) kwiinda mukutasyoma mulumbe ookwa Yahuwah akunyansya. Mubili wabuntu inga wafwa, pele buumi bucinoozumanana munzila imwi ya “mizimo”. Alimwi masimpe ncobeni, munzila zinjaanji, lusyomo lwa “muzimo uutafwi” lwakayambukila nyika yoonse akutambulwa cakuti inga caambwa kuti musemo wabupaizi bomwe bwa nyika uyakilidwe atalaa luzyibo lwa kubeja. Eeci nceciimpene a kululamikwa kwa Bbaibbele mu “kululamikwa kwiinda mu kusyoma” (BaLoma 1:5; 16:26) kwiinda muluzyalo lwa Buzyali bwa Taata wesu. Ooku kweenwa kututumina mulumbe wabumpelenge wakuti bantu tabeeleli kabotu kusika aciga eeco Yahuwah- ncaakabalengela, alimwi akulesya bana ba Yahuwah kukomena mumoza. Kuunka kujulu (nokuba kumulilo uutamani) kwiinda mu muzimo uutafwi tacili biyo cilubide kweendelanya aa Bbaibbele, pele cijazya mizeezo amoyo wabana ba Yahuwah. Alikke makani mabotu aa Bulelo bwa Yahuwah buciboola akubuka kuzwa kubafu kwa bantu susu ncobeni aabo bayookutauka mu Bulelo inga zyaba nguzu zilulamika aakubambulula muzeezo amoyo wamuntu.
Mbuli babali besu banji mbobazyi, musemo walusyomo lwa muzimo uutafwi ooyu muzeezo wakuti mubili wabulongo “mubi,” nokuba kwaamba kuti tuuli mubotu mbuli muzimo uukkede mukati kamubili ooyu, ooyo uulangwa kuti “mubotu.” Muntu “wini” mumuzeezo wakusendekezya ooyu, muzimo uutamani/uutafwi, kakuli mubili ncikwama biyo cikkala kwakaindi kasyoonto citajisi mpindu. Ooyu muzeezo wa busongo bwaci Giliki, mweenzu ku Bbaibbele, alimwi wiingilila lusumpuko mu muuya. Ulaa ciyanza cakuca bantu mukooze ka cinyonyoono, kunyonyoona mibili ya bana ba Yahuwah mbaakalenga mucinkonzya Cakwe. Usungilizya makani aakuti “Yebo kwiina nconga wazwidilila kucita” kubana babulongo aabo Yahuwah mbaakabumba kuti kabayandisya luyando akulumbaizyigwa Kwakwe, mbwaanga Walo ngo Muzyali wabo kutegwa bayibaluke mbobeelela akuyandwa. Pele masimpe ngakuti tuli bayandisi Bakwe mbweenya mbotulengedwe kale nkaambo twakalengwa mucinkonzya ca Yahuwah, alimwi nkaambo biyo kakuti Taata wesu mbwaamba kuti mbocibede oobo. Ono oolo ndoluzyalo, luzyalo lwa Taata kubana Bakwe! Ncuubauba, cilacitikika alimwi ncamaanu, pele cilakankamanisya! Ma, nguzu zya mulumbe ooyu kumizeezo amoyo wa buntu!
Ooku kubaa mubili wabulongo/amuzimo antoomwe takujanwi mu ciyubunuzyo eeco ciboola kuli ndiswe kuzwa kuli Yahuwah kwiinda mu mangwalo aaci Hebulayo, nanka mucizuminano Cakale a Cipya. IBbaibbele lilatwaambila ciindi aciindi kuti muntu ngo muzumi, alimwi ooyu muntu muzumi (uulaa mubili wabulongo) ulafwa (Ezekiya 18:20; Mateyo 10:28). Aciindi cakufwa, muntu omwe-omwe uloona kusikila mubili wabulongo ukabusyigwe kuzwa mucuumbwe akupegwa mubili wabulemu, uutafwi. Alimwi, mulumbe wa Yahuwah ngwakuti eeco cibambidwe aabulongo/cibumbidwe “ncibotu”; kakuli makani aabupaizi bwakubeja kuzwa kumatalikilo ngakuti eeco cibambidwe aabulongo “tacikkwanisyi kubota bwini.” Bana tabakonzyi kukomena kabotu nokuba kuzwidilila mumilimo, kuti kabayeeyela mulumbe wabupaizi. Inga batalika kubaa bukandu, kwiindilana, kufwidana munyono, kunyoomenenwa, kucita mamambe, abujayi akataa babunyina mubupaizi bwa musyobo ooyu. Muya wa Yahuwah tuukonzyi kubeleka mumuzeezo nokuba munyika eeyo iiyakilidwe atalaa lusyomo luli boobu (lwalo mubwini “nkutasyoma”).
Ncenciceeci mulumbe wa Bulelo bwa Yahuwah ncuuli kasimpe aako kaangulula baalumi abanakazi kuzwa mukooze ka cinyonyoono akubula mulawo (Johane 8:32; Luuka 4:18). Kuli biyo cintu comwe cakutusilisya penzi eelyo litucumba, alimwi ooyo mulumbe wa Bulelo. Munyika iizwide musinze, ooyu Mulumbe ngo mumuni wa bulangizi bwa lufutuko uumwesya akuponya.
Yahushua wakali kulibonyaanga wakali kubbejela kuti eelyo aakuzyokela anyika takajani naba omwe uucilaa “lusyomo” anyika (Luuka 18:8). Mbuli bweende bwazintu, walo kulibonyaanga wakali luleme. Pele kuli baabo basyomede kuti uyokwaamba kuti “Amukone Bulelo mbutwaabambilwa kuzwa kumatalikilo aanyika” (Mateyo 26:34).
Bikkila maanu aawa: Muzeezo wa Baleza Botatwe ooyo waamba kuti Yahushua, mwanaa Yahuwah, muntu uuteeli wakaliko kataninga zyalwa, ooyo muzeezo uujatene kweendela antoomwe awakuti muzimo wamuntu tuufwi. Alimwi, tulabuzyigwa (akukongwa kuyandigwa muzikombelo) kuti tweelede kusyoma kuti kuba muntu tacili cibotu maningi. Ncenciceeci ooku kuyiisya alusyomo oolu ncolulaa ntenda kubantu amukukomena kwabo mumoza.
Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina as Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC
Eeci cibalo citali ca-WLC cakalembwa aaba Robin Todd.

robotstxt: allowed

filter: keep


text:
Mutwe wacibalo eeci ndi zina lya nyimbo yakaindi bunji bwenu njomuzyibide kale. Ndwiimbo luyandisyigwa akataa nyimbo zinjaanji mbuli lwakuti “Kuli Nguzu mu Bulowa” alwakuti
“Itinti Lilaa Bulowa.” Ciyanza cimwi ncemvwide mutubungabunga twa mazubaano cilitondezya mu “nkamu ziindilana kwiimba” pele makanze aazyo nga “kukwelelezya” basicikombelo nobakomba kuti kabainduluka kwiimba nyimbo zisalidwe. Nokuba kuti makani aakweempwa akutambula Muya Uusalala wa Yahuwah acijanwa muziinduluko zya nyimbo eezi, pele kuli cintu cuusisya cinonzomene kumbele ncebwene 'me: ciiyo camakani aakubbizyigwa mu meenda tacijanwi nociceya muziimbo eezyo. Nkaambo nzi ncocili boobo?
Kasimpe katavwelanyidwe nkakuti aabo basyomi bakali muziindi zyakainda bakalimvwisyide kapati mu Bbaibbele ncokuyandika kapati, alimwi aawa ambeyo ndazumina, ncocili cintu ceelede kubbizya mu meenda kwiinda bunji bwa baabo balyaamba kusyoma mazubaano! Kubbizya nciiyo cilaa mulimo kapati ku muntu kufumbwa uulangila, mbuli Ndime, kwiimpuka kuyoocingauzya Yahushua aciindi cakuboola kwakwe kazundide. Nkaambo Messiah a Baapositolo bakalaa lubbizyo mbuli malailile, ncintu ciyandika citasalauzyigwi kumuntu woonse uulibambila cintu eeco caakutola busena!
Cuusisya ncakuti, bantu balabala ma Bbaibbele aabo, akuya kuzikombelo, akulikankaizya kutobela Messiah, azimwi zinjaanji, pele tabakubwene kasimpe kakuti baciswa bulwazi bwa kutamvwisyisya lwiiyo lwa busongo bwamu Bbaibbele lujatikizya ncokuyandika kapati kubbizyigwa!
Eelyo Ime nitwakali kulya musalo abalongwema ncotuyandika kunyikwa mumeenda muzina lya Yahushua kuti tulekelelwe zinyonyoono (Luuka 24:46-47; Milimo 2:38), “mwaalumi uulaa munzi” (walo wakali kuswiilizya munsimunsi nkotuyooma) wakandikazya nceekali kwaamba canguzu kataminina kuti “ikuti muntu kamvwisyide ncobeni Mangwalo aa Cizuminano Cipya ncaamba kumakani aa lubbizyo, inga bazyiba kuti lulikke lubbizyo ndotuyandika mazubaano ndwa kubbizyigwa mu Jwi!” Ooyo wakanditambide wakatalika kundiibalusya Ime kuti: “Uulya kabwalala wakalaa ciciingano munsi lya Yahushua taakabbizyidwe; pele walo wakavwunwa!”
Akataa bunji bwa mangwalo manji aa Cizuminano Cipya aayo aasimpya kutondezya zintu ziyandika mu lufutuko, Ime ndijana “nzila” yakutalika lweendo lutozya ku lufutuko mubbuku lya Milimo 2:38. Mukampango aaka motubala Baapositolo bakaceede bali kkumi amusanu mbubaazuminana a Petulo mukwaambilizya kuti: “Amweempwe a kubbizyigwa inywe nyoonse mu zina lya Yahushua Messiah kutegwa zimwayigwe [mulekelelwe] zinyonyoono, alimwi mutambule cipego ca Muya Uusalala.” Nokuba kuubauba makani aaya, kubbizyigwa kwini kwakatonkelwa kumbali abantu banjaanji — aabo banji “baide kutandila kupandulula” bakalijanina makani lwabo beni aayinda “kubaa moza” mukuteelela kampango aaka. Eeci ncintu cilaa ntenda kapati nkaambo kufumbwa busanduluzi muntu mbwanga wapa bwakweeleba akuvwuntamuna malailile aagaminina, ooko nkunyansya cakuliyandila, takuli “kusalazyilwa” (Maako 7:13).
Ime andijokelele kukaambo ka mubbi, ooyo waambwa kale, walo wakapa twaambo tupati cinicini tobile. Kayingula kabwalala uuteempwi umwi wakalaa nkazi, akubbodoola munzila yakuliyanda kuli Yahushua naakati, “Hena toyoowi Leza' webo, tobwene ulisinganyidwe mbweenya buyo? Alimwi swebo batucita kabotu ncobeni; nkaambo twatambula bulumbu bwa milimo yesu: ooyu muntu kunyina cibi ncaacita!” (Luuka 23:41).
Mukampango katobela, wakatobela kubwenta mumajwi aaya kuli Yahushua “O Mwami, ukandiyeeye Ime waakuboola mu Bulelo bwako.” Mutumpango tobile ootu, tulajana bumboni bwa moyo wakulyeempa wa kabwalala alusyomo lwakwe muli Yahushua mbuli mbwaakasyomezya Messiah. Ootu tumpango tobile, antoomwe, twakali tunji kuti Yahushua asyomezye mubbi ooyo kuti, inzya, ncobeni, busena bwakwe bunooliko mu Bulelo bwa Yahuwah eelyo Yahushua aakuzyokela kuzyoosimpa bulelo oobo mubukkwene anguzu atalaa nyika yoonse. (Luuka 23:43).
Myaka yainda iili kkumi, Ime ndaazwangana a mufundisi wa SDA, ooyo awalo (mbuli mweenzuma) wakazuunyene kuti kubbizyigwa (nokuba kuti kwakalaililwa aa Yahushua a Baapositolo), nje “nzila yeelela kufumbwa musyomi” kuti “cintondezyo kunyika yoonse ca lusyomo ndwajisi alufutuko.” Mukujala makani aakwe kuli ndime, mufundisi wa SDA wakazuminizya akuti kubbizyigwa “nciiyo citamvwisyidwe kuti calangwa aanga cilayandika kutegwa ujane lufutuko.” Ono kulimvwa kutegwa alulamike ncaakali kutaminina wakasanganizya akaano ka (inzya mwakazyiba kale kaano!) “mubbi wakalaa ciciingano.” Ime nsyeekali kukonzya kweenkela nceekazuunyene kwaambilizya kuti kubbizyigwa mulimo uujatene aa lufutuko, aboobo ooyo mwaalumi wakandibuzya kuti ndipe makani aagwasyilila nceekali kwaamba mvwiki iiboola munkamu ya kuswata Bbaibbele. Ime ndakazumina kutambwa boobo.
Eelyo neekatola ciindi cakulibambila nkeswata Mangwalo, Ime ndakajatikana alimwi, ndakalijana nkelaa mubuzyo ooyo ngweekajisi kale kwa myaka minjaanji, pele tiiwakaingudwe kujatikizya kubbizyigwa: “Mbubuti umwi zinyonyoono zyakwe mbozinga zyalekelelwa eelyo nabbizyigwa muzina lya Yahushua? Tede kwiina acimbi pele banyikwa biyo mu meenda cula!” Nokuba kuti waimpanya kubuzyigwa ooyu mubuzyo ujisi bwiinguzi bomwe mbweenya: kulekelela zibi akusalazyigwa zinyonyoono eelyo muntu nabbizyigwa kuboolela mukwiingula nateelela malailile aakubbizyigwa. Petulo wakatupa bwiinguzi. “Bantu bali lusele bakavwunwa kwiinda mumeenda. Aayo meenda ncitondezyo ca kubbizyigwa mumeenda, ooko kukuvwuna webo cino ciindi, kuleka kukugwisya tombe mumubili, pele ncikonkezyo ca muzeezo uusalala uutozya kuli Yahuwah kwiinda mukubuka kuzwa kubafu kwa Messiah, ooyo lino uuli kujanza lyalulyo lya Yahuwah” (1 Petulo 3:20-25).
Ciindi aciindi alimwi Yahuwah wakalailila kuti bulowa bwa zituuzyo bweelede kulambaikwa mumbali akumeja aacipaililo, kumatwi aaku lulyo, zinwe ŋanda zyaku lulyo aminwe mipati ya matende aaku lulyo aabapaizi abamwi mu Mangwalo aa Cizuminano Cakale, mumbalaa zitendele aatalaa milyango ya bantu Bakwe mangolezya aa Pasika, abamwi banjaanji. Lino kufumbwa akataa ziindi eezyo, ikuti malailile Yahuwah aakulambaika bulowa naatakateelelwa, kufumbwa cakali kunga cacitika cakalaa ntenda iiyoosya! Ono eeco mbocili masimpe, nkaambo nzi bulowa bwakatililwa zinyonyoono ncobuta lambwi ali ndiswe? Mumupailo wakusinizya, Ime ndakabuzya Yahuwah kuti anditondezye mbocibede kuti meenda aakubbizya aleta kusalazyigwa kuzwa kucibi ooko nkotuyandisya toonse swebo. Ikuti Yahuwah wasala kumunika mumuni amakani aaya kuli ndime inga tiicabamba biyo kuti kubbizyigwa ube mulimo “wakucitila bupaizi” uutakwe cilikwabilizyo, inga caba — kwiinda kapati — kuyubununa nguzu zitusalazya eezyo zili mubulowa bwa Yahushua. Ime ndakaibaluka bwiinguzi mpeenya buyo neekabbukizya mubuzyo uumbi ngweekalibuzya mumoyo: “Eelyo nibakamuyasa Mwanaangu, ninzi cakakunka kuzwa kubbazu lyakwe?”
Bulowa a meenda! Liya nikwakaumuzya kuti zi nibwakali kukunka bulowa ameenda kuzwa mubbazu lya Yahushua, eeco cakali ciindi comwe buyo Yahuwah ncaakali kulindizya kuzwa kumatalikilo aa makanze Aakwe mapati aateeli! Aboobo, kutamvwisyisya bulowa ameenda a mulimo ngwaawonda kuli ndiswe, ooko nkwaalilwa kuteelela cintu cipati mu nzila ya lufutuko yokwa Yahuwah, akubamba kuti buumi bwa Mwanaakwe, kufundisya, lufu akupenzyegwa kwakwe kwakali kwa buyo!
Eelyo muntu weempedwe batalika kweendelana amulazyo wa kubbizyigwa (Maako 16:16; Milimo 2:38 atumpango tumwi), bulowa bwa Yahushua bumuletela kulekelelwa zinyonyoono nkaambo meenda aa lubbizyo alamusalazya kuzwa kucinyonyoono mpeenya aawo nateelela! Bulowa bulajuzya Cizuminano Cipya (BaHebulayo 9:22; 10:29; Maako 14:24). Kwiinda muli Messiah, mumuni uutamwekesyi (Cizuminano Cakale) cisika mpocigolela, akutobelwa aa Cizuminano Cipya akuzumizyigwa kwiinda mu bulowa bwa yooyo Mumuni Wamasimpe (Johane 1:9). Muli Yahushua tujana ncobeni “nzila yiinda kubota” yakaambwa aa Paulu mu 1 Bakolinto 12:31. (Paulu ulayimpanya lugwalo lwakaindi a moza uuli mulugwalo lupya mu BaLoma 2:29; 7:6.)
Aayo Mangwalo ngeekazyi Ime lino akatalika kumvwika bupya ncaayiminina mumizeezo yangu yakajulika kuti imvwisyisye: “eelyo Ime ndabona bulowa, ndayinda atalaa ndinywe” (Yahuwah, mu Kulonga 12:13); “ikuti Ime nsyekusanzyi webo, nkokuti toli wangu pe” (Johane 13:8), alimwi Ime lino ndimvwisyide cintu cimwi cakalembwa aa Mwaapositolo Paulu kabotu kwiinda mbweekali kunga ndeezyeezya kaindi. Eelyo Ime neekaunka mumeenda aakubbizyigwa, eelyo bulowa bwakwe nobwakatililwa ndime, mpaaciindi eeco kwiinda muli ceeci buumi bwangu mbubwaka “siswa antoomwe a Messiah, muli Yahuwah” (Bakolose 3:3). Ono mwabona, kuzwa aciindi muntu weempedwe nanyikwa mumeenda mu zina lya Yahushua, kuzwa waawo, kufumbwa Yahuwah nalanga ali nguwe, Walo ubona bulowa bwa Mwanaakwe buvwumbilide muntu ooyo, nkaambo kunyikwa cilikonzyene ambwanoolangika muntu wakanyikidwe mu zyiba lya musila uusubila. Eelyo Yahuwah nabona bulowa bwa Yahushua kabuvwumbide muntu, Walo ulayibalusyigwa kuti muulo wacinyonyoono wakabbadelwa. Mbube, Walo ulakonzya (mbuli mbwaamba mu Kulonga 12:13) “kwiinda atalaa” ndiswe, akuzyola lufu; oolo lutobela cakutaleyaleya kulumbula cinyonyoono. Mbombuboobu buumi bwa muntu mbobu “sisidwe antoomwe a Messiah muli Leza.” Ncintu cuumbulizya kuzyiba cintu eeci.
Majwi aalwiimbo lwakaindi lumwi asika mumizeezo yangu. Mutwe wa ciimbo ubuzya mubuzyo wakuti: “Ninzi cinga candisanzya zinyonyoono zyangu?” Citobela waawo nkutembaula: “Pele bulowa bwa Yahushua! O, busanzye bulowa, undisanzye nditube mbuli canda!” Ime nsyekonzyi kabili, kwiimba ziimbo zyakaindi zya “kubbizyigwa” eezyo zyaka soogwa akucembaala mumbungano zinjaanji, munzila njeenya buyo! Nziibalusyo ziyandisi zya bulowa bucindivwumbide, bundisalazya akuzumanana kusisya buumi bwangu antoomwe a Messiah mumeso ookwa Yahuwah. Bwiinguzi bwa Yahuwah ku mubuzyo wa moyo wangu bwakandipa “meso mapya” ku mulimo mupati wa bulowa bwa Yahushua a meenda aakubbizyigwa ncozibeleka mu makanze Aakwe mapati aalufuko. Myaka minjaanji ya kuyiisya bweelenzi ciiyo eeci kwakapa kuti bantu banjaanji batakubwene (Ime eeci ndacaamba munzila yiinda kubaa lubomba), kuti balayandika kubbizyigwa “mu zina lya Yahushua kuti balekelelwe zinyonyoono” (Milimo 2:38; 4:12; 10:48, 19:5; Luuka 24:47)
Eeci cibalo citali ca-WLC cakalembwa aaba Shelly Hostetler.
Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina aa Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC


text:
George Müller wakali mwaalumi wakazyi kabotu makani aalusyomo. Aciindi cimwi walo wakati, “Ime ndakaaba buumi bwangu boonse kuti nditondezye muntu mbwanga wacita zinjaanji kwiinda mumupailo alusyomo.” Mwami Yahuwah wakamuzula mumoyo wakwe kuti atalike kuyaka maanda aakukkalila bamucaala akusungila bana baingaila anze mumigwagwa yaku Bristol, England aabo batakwe kwakukkala. Kajisi buyo masheleni obile (50 maseenti) munkomo yakwe, George Müller wakakanza kuti atobele ncaakaambilwa ku Mwami. Walo taakazyi pe kuti naa mali aakuyasya ŋanda ayoozyila kuli, pele eeco tiicakamulesya kulibambila nkaambo tiicakali cintu cimutunusya kubula mali pe. Walo wakalizyi kale kuti kuyanda kwa Mwami Yahuwah ninzi. Aboobo, wakali mulimo wa Mwami Yahuwah kuti amutondezye nzila yakuyaka ŋanda eeyo. Mulimo wakwe wakali buyo wakuteelela.
Müller wakatola zintu zyoonse zyakali mumoyo wakwe kuli Elohimu wabulemu. Walo wakazyibide kale kutaambila muntu naba omwe ncaakabulide – alimwi wakalaa zintu zinjaanji nzyaakabulide nokuba boobo. Walo wakali kwaambila buyo Taata Wakujulu alikke. Kwiinda mulusyomo lwakwe lwakulitolaansi akulibombya moyo, Mwami Yahuwah wakamugwasya kuyaka maanda mapati osanwe , aayakidwe amabwe, alimwi aakonzya kusunga bamucaala bali 2,000 aciindi comwe.
Bumwi buzuba, Müller wakabula mali aakuuzya cakulya cakusanina bana mbaakali kusunga. Eelyo naakacifugeme kumwi kapaila, akulazyika zyoonse zyakamulemede kumoyo kunembo lya Taata wakujulu, akulisakatizya muzisyomyo zyokwa Taata kasyoma amoyo wakwe woonse, wakamvwa muntu umwi kakonkomona kumulyango wakwe kalaa cipego camali. Mbombubo Mwami Yahuwah mbwaakamutondezya alimwi kuti Walo ulasunga zisyomyo zyakwe. Nkabela bana bakapegwa cakulya ncibakeelede aciindi ceelede.
Mukuya kwamyaka, walo wakapegwa zyuulunzuma zyamadola aakubelesya mumulimo wakwe mupati – zyoonse eezyo zyakacitika kakwiina kwaambila muntu naba omwe zintu nzyaakabulide, alimwi bunji bwazintu eezyo zyakali kuyandika cakufwamba. Müller wakaaba buumi bwakwe kukuyubununa bubotu anguzu zya Mwami Yahuwah kuli boonse aabo basyoma buyo jwi Lyakwe akusyoma zisyomyo zyokwa Elohimu. Walo wakaibaluka kuti masunko aleelede kusikila kufumbwa muntu uuyanda kuyumya akubaa lusyomo lutazungaani.
“Kwiiya lusyomo luyumu nkuzunda masunko mapati manjaanji.” Müller wakati. “Ime ndakaiya lusyomo lwangu kwiinda mukwiimikila nji akataa masunko mayumu ncobeni.”
Kwakaambwa kuti lusyomo nkasamu kakonzya kukomena cakufwamba kuti kasaninwa kabotu, alimwi lusyomo lwa Müller lwakatondezya masimpe aali mukaambo aaka. Kufumbwa naa ncintu nzi cakamukatazyide aciindi cili buti, Müller wakasala buyo kusyoma mu Mwami Yahuwah. Walo wakati, “Wasyomezyegwa kuti yebo weendela antoomwe Anguwe akulungumana kuli Nguwe, kolangila lugwasyo luzwa kuli Nguwe, Walo kunyina pe nanga wakutyompya pe.” Lusyomo lwa Müller lwakali buyo nkaambo kakunjila mubuyumuyumu bwiindene akusala kuzumanana kusyoma nokuba kuti wakanjilide manyongwe aali buti. “Ikuti Mwami wandityompya mebo, inga eeco caba ciindi citaanzi kundicitila boobo,” mbwakaamba oobo.
Mangwalo azwide twaano tunjaanji, twaambilizya Mwami Yahuwah mbwaakali kulanganya bana bakwe bakali kuyandisya zyanyika. Kaambo keni kakupeda kaano komwe-komwe kalembedwe mu Bbaibbele, nkakukulwaizya lusyomo mumyoyo yabasyomi. Kutalikila kumaleele aakuvwuna bana ba Isilayeli kulwizi Lusubila, kusikila ku kaano ka mukamufu ooyo wakayungizyilwa mungwimba cakuti limwi wakamanizya kubbadela zikwelete zyakwe, aaya makani woonse ookwa Yahuwah, ayelede kukulwaizya kubikka lusyomo akusyoma muli Nguwe kuti, ooyo wakacita maleele aayo kubantu Bakwe mumisela yakainda, asunu buno buzuba uciyandisya kucitila bantu Bakwe mbweenya aabo basyoma muli Nguwe.
Kufumbwa mwanaa Yahuwah lyoonse ulanjila mumasunko aamukatazya mubuumi bwakwe. Daniele wakatolwa mubuzike akuzibwa naakali kukkala munkuta yabasinkondonyina acisi ca Juuda. Joseph wakaangwa munzila iitaluleme. Joobo wakazimininwa bana bakwe boonse, buvwubi bwakwe aciimo cakwe mubuzuba bomwe. Esther wakatolwa buzike kuzwa kumukwasyi nkwaakazyalilwa akuyookwatwa kumwami uukomba mituni ooyo wakalaa myaka minjaanji kucembaala kwiinda nguwe!
Yahuwah talesyi zintu zibyaabi kucitika pe. Ba Hebulayo 11, ncibalo cizwide “Basyomeka balaa Mpuwo”; citutondezya mukonzyanyo atalaa mukonzyanyo wabantu aabo bakali kunga nibakasikilwa mapenzi aakatazya ncobeni, balo bakazwidilila akuzunda masunko aabo – kuleka buyo munguzu zyabo beni, pele mukulazyika ansi zyoonse akuyaamina muzisyomyo zyokwa Yahuwah. Aaba mba Basikalumamba ba Lusyomo.
Nguni wakazunda masi manjaanji kwiinda mulusyomo, nguni wakaleta bululami, wakabamba zisyomyo, wakajala makanwa aabasyuumbwa, wakalesya mulilo kuumpa, wakazwela cceba libosya, wakabulide nguzu pele wakayumyayumya akupegwa nguzu, wakazwidilila munkondo, wakatandaanya basinkondonyina bamuzwakule? Alimwi bamwi bamakaintu bakatambula bayandwa babo bakafwide akubusyigwa kuzwa kulufu: alimwi bamwi bakatundululwa akusubulwa, kakwiina kulilesya kunjila ntenda yalufu; kutegwa bakabusyigwe kuzwa kubafu: alimwi bamwi bakatundululwa akunongwa akukwabbaulwa, inzya ncobeni, akwaangwa akuwaalwa muntolongo: bakaumwa mabwe, akunyongolwa akati, bakasunkwa, bakajayigwa acceba: bakaingaila kabasamide zipaya zyambelele azipaya zyampongo: kabatakwe munzi wakukkala, kabatundululwa, akupenzyegwa; (aabo nyika eeyi tiiyakali kubeelela kukkala muli njiyo:) bakaingaila munkanda, alimwi amumalundu, amumimena amumpako zyaanyika. . . . Aboobo sunu mbuli mbotuzingulukidwe kkumbi lya bakamboni banjaanji boobu, atulazyike ansi kufumbwa mukuli uutulemena, acibi cituzingaila abuzuba, nkabela atubalike musinzo uuli kumbele lyesu, katulangide ku Mufutuli [Yahushua] ooyo wakatalisya akumanizya lusyomo lwesu . . . . (Ba Hebulayo 11:33-12:2, KJV1)
Itwaano twamu Bbaibbele tuyiisya kuti cintu cini ncabulide muntu; lusyomo lwakusyoma zisyomyo zyabulemu bwakujulu. Aayo masunko amakatazyo aasikila muntu, ncecikolo cakwe ca Kujulu ooyo muntu cimuyiisya kusyoma akubikkila lusyomo. Inguzu zya Mwami Yahuwah nzinji kapati cakuti zilakonzya kutujanya kufumbwa ncotubulide. Nzipati kapati kulesya kufumbwa ntenda yakavwumbu. Cilikke cintu citusinkila ncakuti naa muntu ooyo ulayanda kubelesya lusyomo lwakwe nkaambo “Zintu zyoonse zilakonzya kucitilwa muntu ooyo ulaa lusyomo.” (Maako 9:23, TEV) “Pele kuti kakwiina lusyomo, ncintu citakonzyeki kumukkomanisya Walo, nkaambo ooyo uuboola kuli [Elohimu] uleelede kusyoma kuti Walo nkwali ncobeni, alimwi Walo nguulumbula boonse aabo bamuyandaula amoyo woonse.” (BaHebulayo 11:6, NKJV)
Mumazuba aano aamamanino mumusela wanyika, ootu twaano twamu Bbaibbele twakapedwa kuyumyayumya lusyomo lwa basyomeka. Bantu bokwa Yahuwah beelede kwiimikila kunembo lyanyika yoonse kabajisi kasimpe katayandigwi, kasimpe ka Nsabata yabuzuba bwaciloba eeyo iijanwa kubelesya kkalenda lyansiku. Boonse aabo bazyi kuti beelede kubamba mulawo wane balafwambaana akuzyiba kuti, kuti kacili ncintu cipati ciyandika kukomba mubuzuba bumwi busalidwe, nkabela alyalo kkalenda libelesyegwa kubalila kusikila kubuzuba oobo, lyeelede kuba kkalenda liluleme kubalila ciindi.
Nkaambo nyika iliswaangene kubelesya kkalenda libelesya zuba luzutu alimwi lilaa mvwiki iizinguluka kakwiina kuyozya, eelyo muntu nasala kuti atalike kubelesya kkalenda liimpene, eeco cimuletela twaambo tunjaanji ntwaatakali kulangila kumusikila. Cintu cini bantu banji ncobayoowa kukomba mu Nsabata yamasimpe yamu Bbaibbele ncakuti inga basweekelwa milimo akubula mali. Eeci, kumamanino ciletela ntenda kuli baabo balaa zikwelete nzyobaciyanda kubbadela: Maawe mebo, mbuti mbwentikabbadele mootokala wangu? Hena bayoondinyanga ŋanda yangu kuti ibbadele mootokala? Ino mali aazikwelete zyakucikolo njokwaajana kuli? Ma! Nobantu mebo zyandimana mubili zikwelete zyavwulisya!
Zyoonse eezyi nzintu zilaa kaambo ncobeni. Bunji bwesu tobantu bokwa Yahuwah, tulilangene azintu zyamusyobo ooyu mubuumi buno. Cintu cini ncabulide muntu uuli mukooze aaka, ndusyomo – lusyomo lutakonzyi kuzungaanyigwa, nokuba kuti julu lyawa ansi. Cimwi cintu Mufutuli Yahushua ncaakali kwiinduluka kwaamba ziindi zinjaanji, cakali cakuzula batobeli Bakwe kubula lusyomo kwabo: “Muyoowa nzi nywebo, Inywe nomulaa lusyomo lusyoonto?” (Mateyo 8:26) “Webo olaa lusyomo lusyoonto, nkaambo nzi ncodonaika boobu?” (Mateyo 14:31) “Lulikuli lusyomo lwako webo?” (Luka 8:25)
Pele mukwiimpanya, kufumbwa nkwaakajana lusyomo, mpoonya aawo Walo nkulumbaizya muntu ooyo wakalaa lusyomo. “Omusimbi mwana, kokkazyika moyo; sunu lusyomo lwako lwakuponya.” (Mateyo 9:22) “O mukaintu, lusyomo lwako ndupati: akube boobo kuli nduwe mbweenya mbuli mboyanda.” (Mateyo 15:28) “Koya nkogama; lusyomo lwako lwakuponya.” (Maako 10:52) Yahushua wakali kuyanda kuyiisya kuti Mwami Yahuwah wakaangulikide buyo kubeleka mulimo mubuumi bwamuntu kweelanya alusyomo ndwabelesya muntu ooyo.
“Lusyomo” ndibbala liide kufusailwa ooku akooku muzikombelo zinjaanji, pele ndibbala litanamvwisyigwa kabotu kuti ninzi lusyomo. Lusyomo teesyi mbwalimvwide muntu pe. Kanjaanji bantu baladonaika kuti mipailo yabo inga tiiyatambulika kuti tiibalimvwa kukondwa, pele ooku takuli kubaa lusyomo pe. Ndileelyo yebo nolimvwide kufweluka akubula nguzu naa koyoowede, kotakkedwe moyo; eelyo yebo nolaa buusu, kuleka kulikkomanisya; eelyo nobulide nguzu, kuleka nolaa nguzu; ndendilyo eelyo yebo mulimo wako nuuli wakubelesya lusyomo lwako.
Lusyomo lwini lwamasimpe ndoolu: “kusyoma; kuzumina [kuzuminizya] mumizeezo yako aako kasimpe nkowaambilwa awumwi, akukkazyika moyo munguzu abulemu bwakwe, kakwiina bumboni bumbi buyungizya waawo ; kusala kuti eeco cintu ncaakwaambila umwi nokuba ncaapeda bumboni kuti ngamasimpe.”2 Lusyomo nkuzumina buyo Mwami Yahuwah ncaamba mujwi Lyakwe; ooko nkusala kusyoma kuti eeco ncaakwaambila, Walo uyoocicita ncobeni nkaambo kakuti Walo ngu siluyando alimwi Walo ulaa nguzu zyoonse, kakwiina kupegwa bumboni buyungizya waawo.
Bumwi buzuba, umwi sikalumamba waba Loma, wakalomba Yahushua kuti amusilikile mutwanga wakwe.
[Yahushua] wakati kuli nguwe, “Ime ndaboola ndizyoomuponye.”
Amvwe boobo, sikalumamba wakaingula akwaamba kuti, Omwami, Ime nsyeeleli kuti yebo uboole amunzi wangu: kwaamba buyo jwi lilikke mpoonya mutwanga wangu ulapona. Nkaambo ambeyo ndimuntu ulaa nguzu atalaa basikalumamba: kuti ndamutuma umwi kuti koya, nkabela walo ulaunka; alimwi kuli umwi kuti, koboola, walo ulaswenena; alimwi kumutwanga wangu kuti, kocita eeci, nkabela walo ulacicita. Kwaamba buyo jwi lilikke, mpoonya ulaba kabotu”
Eelyo [Yahushua] naakamvwa boobo, wakakankamana akwaambila baabo bakamutobede kuti, “Ndimwaambila ncobeni inywe kuti, Ime nsyeningajana lusyomo lupati boobu, nee kutali mucisi ca Isilayeli. . .”
Mpoonya [Yahushua] wakati kuli sikalumamba, “Koya nkogama; alimwi mbweenya mbosyoma, akucitwe boobo kuli nduwe.” (Mateyo 8:7-10, 13)
Eelyo sikalumamba naakali kukumbila Yahushua kuti amugwasye, Mufutuli wakamwiingula mpeenya aawo kuti: “Ime ndaboola.” Sikalumamba wakalibilika. Walo taakali kulangila muna Isilayeli kuti inga wazumina kulyata tende mulubuwa lwakwe ooyo wakali muntu munamasi. Walo wakaingula cakufwamba kuti, “Peepe kaka. Utalipenzyi kweenda musinzo kuzyoosika kumunzi wangu. Kwaamba buyo jwi lilikke nkabela mutwanga wangu ulapona..”
“Oolo,” mbwakaamba Yahushua, “ndolusyomo.”
Mangwalo nde Jwi lyokwa Yahuwah lini mbweenya mbulyakali kwaambila majulu azintu zyoonse kuti zibe. Eelyo yebo nosyoma kuti Jwi lyokwa Yahuwah lilaa nguzu zyakucita ncolyaamba, alimwi nosala kusyoma kuti eeco Walo ncaamba, uyoocicita ncobeni, yebo ubelesya lusyomo lwako. Ncencico eeci bantu bokwa Yahuwah ncobabulide kwiinda zintu zyoonse eelyo nobalangene amapenzi aabafulusya boonse aabo bayanda kulemeka Mulengi wabo kwiinda mukukomba mu Nsabata Yakwe.
Cintu cibotu ncakuti, lusyomo ncipego cizwa kuli Yahuwah! Walo wakapa muntu uuli woonse lusyomo lunji lwakuti asyome kuti eelyo nalomba kuyungizyilwa ncabulide, inga wayungizyilwa. Pele kutegwa lusyomo lwamuntu lukomene, lweelede kusunkwa akusolegwa kusikila lwatalika kuba cibelesyo cabuumi bwamuntu abuzuba. “Swebo tulizyi kuti zyoonse zintu zicitikila antoomwe kuti zibote . . .” (BaLoma 8:28) , aboobo nokuba kuti kwacitika cintu cili buti, inguzu zikonzya kusandula zyokwa [Yahuwah] zilabamba zintu kuti zilibonye akululamikwa kazilibonya. Lusyomo lyoonse lubelekela muntu kumugaminina, nkaambo makanze ookwa [Yahuwah] kuti bana bakwe babaa lusyomo luyumu lutazungaani mubuumi bwabo.3
Yahuwah ulizyi kuti yebo uyandika kubaa lusyomo. Ilikke nzila yakuti yebo ubaa lusymo luyumu mbuli lusimpidwe atalaa bbwe kuti Mwami Yahuwah inga wakubamba yebo lwako kukugaminina, nkukunjizya mumapenzi aatakonzyi kubambululwa anguzu zyamuntu wanyama. Taakwe makani naa penzi eelyo ndyakutandwa mulimo kuti wabamba Nsabata, nanka cikwelete cinga cakufulusya akukusweesyela ŋanda yako, nokuba kusweekelwa mootokala wako kuti wamaninwa mulimo ngovwola mali aakubbadela zintu eezyo: kuti nilyali penzi ndyokonzya kubambulula, naa umwi muntu ngozyibene limwi ndyakonzya kukugwasyilila kubambulula, eeco inga tiicakugwasya kukuyakila lusyomo lwako pe.
Kufumbwa penzi ndyolangana nkaambo kakuti wasala kuteelela, Mwami Yahuwah ulaazyi makani woonse. Isunko lyomwe-lyomwe “lyakabambwa cigaminina” kuti liyake lusyomo muli nduwe akuti yebo uyaamine mumaanza ookwa Taata wa Kujulu, kutegwa ukakonzye kwiinda mumazuba aacizya kumbele. Cilainda kubota kuti wanyangwa ŋanda yeebeka akudula kapati akukkala mukaanda kalaa zyuli lyomwe nokuba kukkala munkalaki kulaale adolopo, kwiinda kuti yebo unyansye kuyanda Kwakwe Yahuwah kulembedwe mujwi Lyakwe. Balikke aabo bakkala maumi aabo kabateelela lyoonse mbabakonzya kulikankaizya muzisyomyo zyakwe.
Yahuwah wakapa zisyomyo zikonzya kukugwasya kufumbwa ntenda yakavwumbu njanjila akupa kufumbwa ncabulide muntu. Eelyo yebo noomanizya kucita kufumbwa ncokonzya kucita mukuteelela kuyanda Kwakwe, mulimo wako lino ngwakusala kusyoma muli Nguwe nkaambo Walo ngu Yahuwah Leza wako uutakonzyi kukubejela. Kuti nikwanyina mapenzi aatakonzyi kubambululwa abantu, lusyomo lwako mu Bwaabi Bwakwe inga tiilwakomena pe. Aayo masunko ngolangene cino ciindi alaa mulimo wakukupa ciindi cakuti yebo usole lusyomo lwako kutegwa lukomene! Kutinikwanyina kusunkwa, lusyomo inga kalutakomeni mbweenya mbuli minyemfu mbwiitakonzyi kukomena kuti muntu katabeleki mulimo uusola minyemfu eeyo.
Nkaambo muntu omwe-omwe ulangene zintu ziimpene zimugaminide, kuli malailile aagaminide muntu ooyo. Kuli kaambo keni mapenzi aako webo ncotakonzyi kwaabambulula nokuba kuti ulijisi zyoonse mbuli mali aakuti ubambuluzye mapenzi aako. Mwami Yahuwah tayandide kuti bantu bakugwasye ceeco Walo ncayelede kukwaabila. Yahuwah tazumizyide muntu naba ni nokuba nkamu, mbuli ya WLC, kuti ikupe bwiinguzi akukupa mali aakubambuluzya kufumbwa penzi ndyobanjide bana Bakwe pe. Mapenzi aako akabambilwa kukugwasya kuti yebo ubaa lusyomo muli Yahuwah, kuleka kuti uyaamine mubusongo bwa balongwenyoko, nokuba mubuvwubi bwabantu bamwi pe.
Aayo masunko aakukopa mizeezo alakonzya kukutilimuna moyo kwiinda cintu cili coonse ncotanabwene; nintenda ncobeni. Pele kutegwa yebo wiinde muli ngawo, yebo nzila njoyelede kwiinda nja kuteelela akusyoma. Makanze ookwa Yahuwah aaluzyalo musunko noliba buti, lyoonse ngakukukwela akukuswenya munsi Lyakwe.
Mwami [Yahuwah] kunyina pe nayookutantamukila limwi: Pele nokuba kuti wakulekela kuti ubaa buumba, pele uyookuumbulizya kweendelanya aluzyalo lwakwe lunjaanji. Nkaambo walo talekeli caali kuti muntu alicise nokuba kuusisya bana babantu (Malilo 3:31-33)
Mwami Yahuwah ulakonzya kuzimaanya cikwelete cako. Walo ulakonzya kulenga mali kuti ajanike munkomo yako. Pele eeco inga tiicakukomezyela lusyomo lwako alimwi lusyomo ncecintu cipati ncobulide. Lilikke eelyo penzi litakonzyi kubambululwa munguzu zyamuntu nolibambululwa abulemu bwakujulu, ndendilyo lusyomo lwamuntu nolukomena.
Aayo mapenzi aakucumba kapati ngayaayo ngotulimvwa kuti twaliletela tobeni kwiinda mukusala zintu ziteelede kucitwa mbuli yaaya:
- Tiitwakeele kuyaka ŋanda mpati, iidula boobu.
- Ime nsyeekeelede kukweleta cikwelete eeci.
- Twakeelede kuubamba uulya mootokala wakacembeede, kuleka kuula mupya.
- Nkaambo nzi ncitwakakweleta mali manji boobu aakucikolo?
Eelyo muntu nalemba akuganta mapepa a KUSYOMYA kuti uyoobbadela cikwelete, kuli mulawo waamba kuti, ikuti yebo toozuzika jwi lyako, yebo toolemeka Mulengi wako. Kunyina muntu weelede kubula lusyomo mubusololi bwaluyando lokwa Yahuwah kuti ooyo muntu watandwa mulimo nokuba kwaalilwa kubbadela zikwelete. “Amulange, hena janza lyoka [Yahuwah] lilifwiinsyidwe, cakuti talikonzyi kuvwuna na; nanka kuti kutwi kwakwe kulisinkide cakuti, takonzyi kukumvwa.” (Izaya 59:1) Swebo tuceelede kuteelela akumutobela, nokuba kuti tatumvwisyide kaambo keni ncatusolweda mumanyongwe ngotunjila.
Eezyo zintu nzyokatazyigwa kapati kwiinda muli nzyizyo, nzyeziyandika kapati kutegwa tululamike ziimo zyesu. Kunooli awalo Mwami Yahuwah uyanda muntu wakupa bumboni mbuli Joobo, ooyo uunga wazumanana kusyomeka akubaa camba nokuba kuti zyaubauba nanka kuti zyayuma buti zintu. Kunooli eeco ncecinga cagwasya kufutula miya yabantu bamwi kuti yebo wainda mucimvwule calufu.
Nokuba kuti twalinjizya mumanyongwe azintu zituleba eezyo Mwami Yahuwah nzyatayandide kuti tucegwe akulisanganya muli nzizyo, tucikonzya kuboola kuli Taata akupaila muzina lya Mwanaakwe kuti Walo atupe busongo bwakubona nzila iitakwe ntenda yakweendela.
Yahuwah wakasyomya busongo kuli boonse bamulomba.
Kuti kakuli umwi akati kenu uutajisi busongo, ooyo akumbile [Elohimu], ooyo uupa kubantu boonse cakwaabisya, alimwi tabwenteli pe; alimwi ciyoopegwa eeco kuli nguwe. Pele weelede kulomba mulusyomo, katadonaiki pe. Nkaambo ooyo uudonaika uli mbuli mayuwe aamulwizi aazumbaana akutonkaikwa aguwo. Ooyo muntu atayeeyi kuti inga watambula cili coonse kuzwa kuli [Yahuwah]. Muntu uuli mumizeezo yobile tatonkomene muli nzyacita zyoonse pe. (Jemusi 1:5-8)
Yahuwah ulaa busongo bwakutwiingula mipailo yesu mbweenya mbuli mbotumukumbila. Ncintu cikonzyeka kuti kubula mali, kutandwa mulimo, kunyangwa ŋanda nokuba kusweekelwa bulemu kuti caba cintu cilikke mu Busongo buteeli bwakujulu eeco cikonzya kujokolosya muntu kuti atalike alimwi kuyaamina mu Mwami Yahuwah. Kuti eeco kacili cintu ncopenzyedwe cino ciindi, kozumanana kusyoma kukkazyika camba kumwi koyibaluka kuti Yahuwah ngu Taata waluyando lwakukuyanda yebo mbuli kalungu kaamoyo.
Walo uyoosanina lutanga mbuli mweembezi wambelele;
Walo uyookungilila bana bambelele ajanza Lyakwe,
Alimwi akubungilila bana bambelele akuboko Kwakwe,
Akubakumbatila acamba Cakwe,
Akubasolweda kabotu-kabotu aabo bajisi bavwanda.
(Izaya 40:11, NKJV)
Ncintu citakwe ntenda kusyoma mu Mwami Yahuwah muziindi zyoonse, kumwi kozyi kuti walo unookusolweda lyoonse buyo eelyo nolisalila kubona mazuba aacizya kumbele mbuli mbwaabwene Walo, akubona makanze aabulemu ngacita mumaumi eesu.
Inguzu zya Singuzyoonse zilatabilila kufumbwa cisyomyo ncaakasyomya Walo. Aboobo, kunyina kulilekelela muntu naba ni mukukaka kuteelela – nokuba kuti ooko kuteelela kwakuletelezya kusweekelwa ncito yako, ŋanda yako, mootokala wako, bulemu bwako, cikwati cako nokuba buumi bwako.
Hena yebo ulisunkidwe? Walo ulakonzya kukuvwuna. Hena yebo tokwe nguzu? Walo ulakonzya kukuyumyayumya. Hena yebo walicisa? Walo ulakonzya kukuponya. [Yahuwah] “ulakonzya kubala nyenyezi zyoonse;” alimwi “Walo ulakonzya kuponya bauside mumyoyo yabo, akusilika zicisa zyabo.” Intembauzyo 147:4, 3. “Kamuboola kuli Ndime,” nkokutamba Kwakwe. Kufumbwa cintu ncolibilika cikusunka akukuzingaila mumizeezo, kocilazyika ansi kunembo [Lyakwe]. Muya wako uyoolibambila kuti wiinde mucintu eeco. Yebo uyoojulilwa nzila yakuti ulizambulule kuzwa kumasampu amapenzi. Mbweenya mbozyi kale kuti tokwe nguzu alimwi uluubukide, mbweenya buyo mbonga wabaa nguzu munguzu Zyakwe. Eelyo Mikuli niikulemena kapati, azyalo zileleko zyakulyookezya mbozyibede eelyo nowaalila zyoonse zikuminya ali Yooyo Uukubwezela Mukuli. Kulyookezya ooko [Mufutuli] nkwakusomba kupedwe atalaa milazyo imwi, pele eeyo milazyo ilisalazyidwe kale. Eeyo milazyo boonse bantu njobakonzya kutobela kakwiina kuminwa. Walo ulatwaambila bwini mbotukonzya kujana kulyookezya muli Nguwe.4
Aabo bateelela Mwami Yahuwah muzintu zyoonse, balaa lwaanguluko lwakutaminina kufumbwa cisyomyo cakasyomezyegwa a Luyando luteeli. Mibuzyo yako ayibe buyo yakuti, Ninzi Mwami Yahuwah ncalailila? alimwi Ninzi ncasyomezyede Walo? Kuti kozyi zintu eezi, yebo inga wateelela comwe akusyoma cimwi.
• Utayoowi kukumbila kuti ujatilwe ciindi cakubbadela cikwelete. Mwami Yahuwah ulakonzya kubeleka munzila eeyo
• Utabaa nsoni kulangaula mulimo wabili.
• Utatyompwi kuti weelede kulilesya zintu zimwi, kuulisya ŋanda akukondwa kokkede mukaanda kasyoonto kakonzya kubbadelwa kufwambaana. Eelyo nokunyina wuula maanda mumakwebo, Mwami Yahuwah inga wakutumina muntu wakuula ŋanda yako.
• Eelyo nokuna milimo alimwi nokwiina uunjizya milimo, Yahuwah ulakonzya kucengulula zintu kuti ujane mulimo.
Yahuwah ulekela mapenzi aamuntu omwe-omwe kuti amugwasye kuyaka lusyomo lwakwe. Eelyo lyeelede kuba penzi lipati kwiinda ndyokonzya kubambulula nkaambo eeco ncecintu cikonzya kukutola kuli Nguwe kuti akakupe bwiinguzi. Ndileelyo buyo bwiinguzi nobwasika kwiinda mulusyomo amumipailo, lusyomo lwako nolukonzya kukomena. Musunko lili lyoonse amukutundululwa, yebo kobona buyo kuti eeco nciindi cibotu cakupaila.
Mangwalo alaa cijuzyo cakukopolozya penzi lili lyoonse ndyojisi kutegwa yebo ukonzye kuteelela: “Amukkomane lyoonse, akupaila kakwiina kulekezya, muzintu zyoonse amupe kulumba.” (1 Batesalonika 5:16-18) Isunko lilula kapati, kuti lyatambulwa cakulitolaansi alimwi mulusyomo, lilakonzya kukkazyika moyo, kuletela luumuno, akusyomezyegwa kuti Mwami Yahuwah ulibwene, ulimvwide alimwi ubelesya zintu zyoonse kuti yebo ukabaa buumi bubotu kukabe kutamani.
Charles Spurgeon, similimo ooyo wakalwana bupaizi bwalwiiyo lwabuleza lwabazangi, wakalemba kuti:
Balombwanama abamakaintu bakakumbila cintu ku Mwami [Yahuwah], alimwi bakatambula cintu eeco; bakasika kucuuno cabulemu, akutondezyegwa cisyomyo, akwaamba kuti tabakwe kwaatuka kusikila bazuzikilwe, mpoonya bakapiluka kuzwa kucuuno cabulemu cokwa [Yahuwah] kabali bakomi muli Singuzuzyoonse; nkaambo mupailo nguuzungaanya janza lyeendelezya nyika. “Mupailo ngo munyemfu wa Mwami [Yahuwah],” mbwaakaamba umwi, “nguuputausya janza Lyakwe;” alimwi mbocibede oobo. Ncobeni, mumupailo, amunguzu zyamoyo wamuntu uusyomeka, kuli kuzuzikwa kubotu mukampango kakuti, “Walo uyoobikka nguzu muli ndime.” . . . Koya, omuna Kristu, nkaambo eeci ncecisyomyo cako kuti, “Walo uyoobikka nguzu muli ndime.”
“Nokuba kuti nsyekwe Nguzu, pele munguzu Zyakwe,
Ime ndakonzya kucita zintu zyoonse .”5
Kunyina muntu uulaa bwiinguzi kumibuzyo yako yoonse. Nkamu ya WLC ayalo tiikwe bwiinguzi kumapenzi aako. Nciindi cibotu kuti yebo weende mulusyomo akubona Yahuwah mbwakonzya kukubambulwida zintu zikupenzya. Mupailo ncecibelesyo cako cakulikwabilizya nolwana sinkondonyoko.
[Yahuwah] waamba kuti, “Kondiita Ime mubuzuba nopengede.” Intembauzyo 50:15. Walo utamba ndiswe kuti tumuletele zintu zitupa buumba azintu nzyotubulide, akubula lugwasyo lwabulemu kwesu. Walo ulatukulwaizya kuti tubinde kupaila. Kufumbwa buyo mapenzi mbwaabbukila, swebo nkumudoomweda Walo kufumbwa cili mumoyo eeco cikuminya ncobeni. Kwiinda mumipailo yakulitolaansi, swebo tutondezya bumboni bwakuti tusyoma muli [Elohimu]. Kubula zintu kwesu ncecitupa kuti tupaile ncobeni, aboobo Taata wesu wakujulu uleetezyegwa namvwa kufwekemba kwesu.
Kanjaanji aabo bafubaazyigwa nokuba kupenzyegwa nkaambo kalusyomo ndobatobela, balasunkwa kuti bayeeye kuti Mwami [Yahuwah] wakabasulaika. Mumeso aabantu, balangwa aanga mbantu batazwi busu batakonzyi kubikkilwa maanu. Kulangila atala, kubaanga bazundidwe kale abasinkondonyina. Pele tabeelede kusofwaazya mizeezo yabo pe. Ooyo wakapenga kupengela mbabo, ooyo wakatupengela kufumbwa cituusisya akutupenzya, kunyina pe naakabasulaika.
Bana bokwa [Yahuwah] tabasiidwe kabali balikke kabatajisi cikwabilizyo. Mupailo nguuputausya janza lya Singuzuzyoonse. . . .
Kuti swebo twalyaaba maumi eesu kumulimo Wakwe, swebo tatukonzyi kunjila mupenzi eelyo Mwami [Yahuwah] ndyatalibambide kubambulula. Kufumbwa mbocibede cintu cituzingaide, swebo tulaa Musololi uutweenzya munzila yesu; kufumbwa cintu cakulibilika, swebo tulaa Mulailizi wakasimpe; kufumbwa cintu cituusisya, cituletela buumba, nokuba kulendelelwa, swebo tulaa Mweenzuma uutuumbulizya. Kuti twalubizya katutakubwene, [Yahushua] tatusiyi katuli tolikke. Ijwi lyakwe, lilamvwika cakusalala kakwiina cisinkila, kalyaamba kuti, “Ime ndime Nzila, ndime Kasimpe, alimwi ndime Buumi.” Johane 14:6. “Uyoovwuna babulide eelyo namvwa nkobalilauka; amucete awalo, ayooyo uutajisi mugwasyi.” Intembauzyo 72:12.
[Yahuwah] waamba kuti Walo ulalemekwa abaabo baswena munsi Lyakwe, aabo bamukutaukila mulimo cabunkutwe. “Yebo O Mwami Yahuwah, kopa luumuno lwini kuli baabo baimvwi mulinduwe, nkaambo basyoma Nduwe.” Izaya 26:3. Ijanza lya Singuzuzyoonse lilitambikidwe kumbele kuti litusolwede. Kamuya kumbele, mbwaamba [Mufutuli]; Ime ndamutumina lugwasyo. Nkaambo ncomulomba mulombela bulemu bwazina Lyangu, aboobo muyootambula ncomukumbila. Ime njoolemekwa kunembo lyabaabo balangila kuti inywe mwaalilwe cakucita. Balo bayoolibonena jwi Lyangu kalizunda mubulemu. “Zyoonse zintu, kufumbwa ncomukumbila mumupailo, kamusyomede, inywe muyoocitambula.” Mateyo 21:22.
Boonse aabo bapengede nokuba baabo batundululwa, abalilauke kuli [Yahuwah]. Kocenguluka kuzwa kuli baabo balaa myoyo miyumu mbuli lubulo, akulyeetezya ku Mulengi wako. Kunyina naba omwe uutandwa ooyo uuboola kuli Nguwe kalaa moyo uulitolaansi. Kunyina mupailo uutamvwugwi nokuba kusweeka. Akataa nyimbo zyabangele bakujulu, [Yahuwah] ulamvwa kulilauka kwamuntu wiinda kubula nguzu. Swebo tulalongolola zyoonse zili mumyoyo yesu notulijalide kuzyuli, tulapetekezya mupailo eelyo notweenda munzila, nkabela majwi eesu alasika kucuuno cabulemu ca Mwami wamulengalenga woonse. Majwi eesu anooli taamvwiki kumatwi aabantu, pele taakonzyi kuzimaana akuleka kumvwika pe, nokuba kuti kaali akataa makwebo aawo aali coongo. Kunyina cikonzya kuzimaanya kuyandisya kwamoyo wamuntu. Kulaimpuka atalaa congo camigwagwa, atalaa kupyopyongana kwamakunga aabantu, akwiimpuka kuyoosikila kunkuta zyakujulu. Ngu [Yahuwah] ngotukananina, aboobo imipailo yesu ilamvwugwa ncobeni.
Kuti yebo kolimvwide kuti ulimubisyi uutakwe mpindu, utayoowi kumwaambila mulandu wako Mwami [Yahuwah]. Walo Lwakwe wakapa [Mwanaakwe] kuti abe cituuzyo cazinyonyoono zyanyika, Walo wakapengela mulandu wamuntu uuli woonse. “Ooyo watakalesya Mwanaakwe, pele wakamulekela kuti abe cituuzyo cesu toonse, mbubuti mbwanga Walo taatupa buyo zintu zyoonse kwiinda muli Nguwe?” BaLoma 8:32. Hena Walo takonzyi kuzuzika jwi libotu eelyo ndyatupede kutukulwaizya akutupa nguzu?6
Ooyo muntu uukuletela Nsabata yamasimpe inga katali muntu uukugwasya mumapenzi aako kuti cikuubaubile kutalika kutobela Nsabata eeyo. Kuteelela, mubwini, ncintu cilaa muulo. Yahushua wakazumina masimpe aaya eelyo Walo naakapandulula kuti: “Kuti kakuli muntu naba omwe uuyanda kunditobela Ime, aliimye zyoonse lwakwe, akubweza ciciingano cakwe abuzuba, akunditobela Ime.” (Luka 9:23, NKJV) Ciciingano eeco boonse ncobeelede kulikulika nciciingano ca kuteelela – alimwi nciciingano ncobeni nkaambo cilalema. Muntu omwe-omwe ulaa ciciingano cimugeme alikke – cakabambilwa zintu nzyabulide muntu ooyo kutegwa akonzye kukomena mulusyomo lwakwe.
Yahushua wakasalazya ncobeni kucenjezya kuti, kujana bulelo bwa Kujulu inga kwayandika kusiya zintu zyoonse. Kuleka buyo kuyanda kusiya zintu eezyo pele kusiila limwi zintu zyoonse.
Alimwi, bulelo bwakujulu buli mbuli cintu ciyandisi cakasisidwe mumuunda, eeco ncaakajana mwaalumi umwi akucisisa; aboobo nkaambo kakukkomanina cintu eeco, wakaunka akuyoowuzya zyoonse zintu zyakwe akuula muunda ooyo.
Alimwi, bulelo bwakujulu buli mbuli musambazi ooyo wakali kuyandaula mabwe mayandisi aankaya, ooyo muntu naakajana buyo bbwe lyomwe lidulisya, wakaunka akuyoowuzya zyoonse nzyaakajisi akuula bbwe eelyo. (Mateyo 13:44-46, NKJV)
Lufutuko ncipego citaulwi, pele kunyina naba omwe uukonzya kuzumanana kunyansya uukonzya kubaa lufutuko. Nkaambo kakuti zintu zyoonse zilipedwe kale zyakuti boonse bakonzye kuzunda, kunyina muntu uunga walilekelela kuti wasweeka pe. Kaambo keni bantu ncobatayandili kubweza mukuli waciciingano wakuteelela Jwi, nkuliyanda akulisumpula. Balo bayandisya maanda aabo kwiinda kukkala mutwaanda tusyoonto. Balo bayandisya kutembaulwa nkaambo kakubeleka milimo iivwolwa mali manji. Balo tabayandi kusampuka nkaambo bamaninwa nokuba kutandwa mulimo kuti balezya kubbadela zikwelete zyabo.
Ncintu cuubauba kuli Yahuwah kuti akubambulwide mapenzi aakufulusya aayanda kukujaya. Buvwubi Bwakwe tabweezyeki! Nokuba boobo, ncintu cilemu kubabisyi kubaa lusyomo muli Nguwe. Yahuwah kunyina nanga wakusinikizya yebo kuti ubikkile lusyomo lwako muzisyomyo Zyakwe. Mbuli Yooyo uuyanda lwaanguuko, Walo usiila nduwe kuti ulisalile. “Mulusyomo, kuli mumuni munjaanji kuli baabo bayanda kusyoma alimwi kuli zimvwiide zinji zisinkila baabo batayandi kusyoma.”7
Kolisalila omwini kuti usyome Mulengi a Munununi wako. Buumi butamani bulayandika kwiinda zintu zyoonse, nokuba kuti wasweekelwa zintu zyako zyoonse. Kokkomana lyoonse, muzintu zyoonse kopa kulumba, kobwene kuti kufumbwa cicitika, eeco ncintu cikukulwaizya kuti upaile. Kunyina mulundu mupati cakuti Walo takonzyi kuudadula; kunyina musinzo mulamfu cakuti tuukonzyi kweendwa. Walo uyoomvwa mipailo yako alimwi uyoolulamika zintu zyoonse cakuti, kumamanino eezyo ziyooba zileleko zyako zipati.
YAHUWAH atalaa Mulundu
Lusyomo nko Kuzunda!
"Kufumbwa uuzyalwa muli Yahuwah nguukoma nyika. Aboobo ooku nkokuzunda kwakakoma nyika, lusyomo lwesu."
(1 Johane 5:4, Mangwalo aala Mazina Aabambuludwe)
1Tumpango twa Mangwalo toonse tuzyila mu KJV pele buyo kuti kakulembedwe bumbi.
2“Lusyomo,” American Dictionary of the English Language, Noah Webster, 1828.
3Oswald Chambers, My Utmost for His Highest.
4E. G. White, Desire of Ages, p. 329.
5C. H. Spurgeon, “Lusyomo kaluzundana aBukandu.”
6E. G. White, Christ’s Object Lessons, pp. 172-174.
7Blaise Pascal


text:
Ncociiminina 'Kweendelezyegwa aa Mulawo'
Inga ndatalisya kukucenjezya kuti eeci cibalo ncilemu munzila imwi. Eeci nciiyo ciyandika kutonkomana kubala. Ndakukomba upaile kotaninga bala ciiyo eeci. Mwami Yahuwah atweenzye kabotu toonse!
Johane 3:16 Amukucenjelele Kutamvwisyisya Kumwi
Mazubaano Johane 3:16 kunooli nkakampango kainda kwaambwaambwa, ambweni kaindide (kusendekezyegwa) mu Bbaibbele lyoonse, mbwaanga kalagantwa (azikwankwani) zya misobano yaku Amelika alimwi kalabelesyegwa abakambausi bazuunyene mu bufundisi. Lino mbokali kaambo kalibotela (muli lwankako keni) ka luyando lwa Yahuwah lupati ndwaakapa Mwanaakwe, amagolelo eeni aajatikene muli ceeci, aaka kampango inga kabelesyegwa munzila iilaa ntenda yakuunina.
Kunyonokezya BamaJuuda: Kuzubulula BaLoma 9-11
BamaJuuda abantu Bamasi, bayoozumanana kutola mulumbe kuli bamaJuuda (akumasi, naa kuli baabo batali bamaJuuda; pele kutali kumasi alikke). Kuli basyaalizi bayoomvwa mulumbe ooyo, akuusyoma, akuvwunwa. Bulangizi bwesu mbwakuti mitabi njitwaalengwa aayo ikasomekwe alimwi mucisamu cayo cini, antoomwe abantu Bamasi cino ciindi, eelyo nobayaa kubona kuti Yahushua, alimwi Yahushua alikke, ngo Messiah wabo; akuti Banakristu balaa lufutuko akuzuzikilwa zisyomyo zyabo zini a Mangwalo aazyila kuli Yahuwah.
Twaambo Tuli 5 Banakristu Ncobeelede Kubamba Milawo
IBbaibbele lyakalembelwa ndiswe kuti Mangwalo woonse ngaakayoya Yahuwah alaa mpindu mukufundisya, mukulaya, akoolola, akupandulula makani aabululami. (2 Timoteo 3:16), pele Banakristu banji mazubaano bakaluba zibeela zimwi zipati mu Mangwalo—zya, “malailile” ookwa Yahuwah, naa mumulaka wa CiHebulayo kuti, Torah
Amutugwasye Naa Mulakonzya!
Mu Nkamu ya WLC kuyandaula lugwasyo kuzwa kubuleya makani mapati. Mupailo wesu ngwakusinizya kuti inywe inga mwatugwasya kukomena kwaandeene ooku.
Bakoninyina ba Bulelo
Edwin Lutzer ngu muumpalitete uulengelezya zitayi koo moonga. Mangwalo alafwamba kubbununa bbuku lyakwe lilaa mutwe wakuti, One Minute After You Die, kuti ndya lweeno. Ninzi cini cicitika notufwa?
Tusimpe Tulemu
Ciibalusyo 6:4: "Koteelela, O Isilayeli! Yahuwah Elohimu wesu ngumwi.
Kuzyaligwa Aa Yahuwah
Yahushua wakaletwa aa Yahuwah mubuumi buno munzila yaandeene yeebeka. Pe ma, eeci ceelede kutukkazyika moyo akutulongezya moza.
Hena Yebo Wasamba mu Bulowa bwa Mwanaambelele?
Kasimpe katavwelanyidwe nkakuti basyomi bakali kupona muziindi zyakainda bakalimvwisyide mu Bbaibbele ancokuyandika, alimwi aawa ambeyo ndazumina, ncocili cintu ciyandika kapati kubbizyigwa mumeenda kwiinda bunji bwa baabo balyaamba kusyoma mazubaano!
Cizuminano Cipya: Cisyomyo ca Mazuba Aaciboola
". . . Aakwiinda mazubaayo, mbwaamba Yahuwah, Ime ndiyoobikka mulawo wangu mukati muli mbabo, alimwi ndiyoowulemba mumyoyo yabo; alimwi ndiyooba Leza wabo, abalo bayooba bantu bangu." (Jelemiya 31:31-33) Eeci cisyomyo tacininga zuzikwa! Swebo tatukonzyi kulondoka kubamba mulawo kufumbwa kuti katucilaa ziimo zya cibi, ziwide mucinyonyoono. "Cizuminano Cipya" eeco Yahuwah ncayoobamba eelyo Yahushua aakuzyokela ciyoobambulula penzi eelyo. Yahuwah uyoolumbula basyomi kubapa myoyo mipya iilembedwe mulawo Wakwe
Kuyobolola Mulumbe Wamasimpe wa Bulelo bwa Yahuwah Buciboola
Nkaambo nzi Yahuwah ncaakalengela bantu? Mulimo nzi Walo ngwaakatubambila swebo? Yebo inga konoolangila kuti bantu boonse baluujisi kulizeeza, kababandika akukazyanya kaambo kaubauba kwiinda twaambo toonse aaka. Pele tacili cicitika eeco pe! Mizeezo ya Buleya amizeezo ya cikombelo ayalo igeme koocindyoli. Mbokubede kweenwa ooko Saatani nkwaakayumbya akataa mukowa wabantu.
Kasimpe Aako Katwaangulula
Cili masimpe buti kuti mulumbe mubotu wa Bulelo bwa Yahuwah buboola ulasandula ncobeni maumi? Mbubuti ooyu mulumbe wini ncuuli nguwo uuleta lufutuko?
Cizuminano Cipya: Cisyomyo ca Kusandulwa
Ikuti yebo kotyompokedwe nkaambo ucilijana mukooze mocicita zinyonyoono, kkazyika camba. Masimpe eeni ngakuti yebo uliyandide kale kuleka zibi zyako, oobo mbobumboni butondezya kuti Moza ulabeleka mumoyo wako nkaambo moyo wabuntu tuuyandi zintu zya Yahuwah.
Bulangizi Bupati bwa Banakristu: Kubuka Kuzwa Kulufu
Mubukambausi bwakwe bwakusindinganya, mbuli mbokutondezyedwe mu 1 Bakolinto 15 amumagwalo ngaakalembela ba Tesalonika, Paulu ulisalazyide kwaamba kubuka kuzwa mucuumbwe kuti eeco atalaa zyoonse mbobulangizi buumbulizya kufumbwa musaante wakaliko mumisela yoonse yakainda.
Makani Mabotu Aa Cizuminano Cakale!
Cizuminano Cakale, nokuba kuti cilengelezya kuti basyomi bacimwe cibi akuyanda mulawo, tiicakali kukonzya kulesya naba omwe kucita cinyonyoono nkaambo boonse balaa ziimo ziwide. Cisyomyo ca Cizuminano Cipya ncakuti boonse, kwiinda mukusyoma, balyeendelanya a Isilayeli, akulemeka Muya Uusalala kuti ubasimpe mucisyiko cawo, bayootola cibeela muciimo cabulemu eelyo Yahushua aakuzyokela akubamba bulelo bwa Yahuwah anyika.